text:
Ebyabaleevi Leviticus
Chapter 7
1 Era lino lye tteeka ery'ekiweebwayo olw'omusango: kye kitukuvu ennyo.
2 Mu kifo mwe battira ekiweebwayo ekyokebwa mwe banattiranga ekiweebwayo olw'omusango: n'omusaayi gwakyo anaagumansiranga ku kyoto enjuyi zonna.
3 Era anaawangayo ku kyo amasavu gaakyo gonna; omukira ogwa ssava, n'amasavu agali ku byenda
4 n'ensigo zombi, n'amasavu agaziriko, agaliraana n'ekiwato, n'ekisenge ekiri ku kibumba, awamu n'ensigo, anaabiggyangako:
5 awo kabona anaabyokeranga ku kyoto okuba ekiweebwayo ekikolebwa n'omuliro eri Mukama: kye kiweebwayo olw'omusango.
6 Buli musajja ku bakabona anaakiryangako: kinaaliirwanga mu kifo ekitukuvu: kye kitukuvu ennyo.
7 Ng'ekiweebwayo olw'ekibi bwe kiri, n'ekiweebwayo olw'omusango bwe kiri bwe kiti: etteeka lyabyo limu: kabona annakitangirizanga y'anaabanga nakyo.
8 Era kabona awaayo ekiweebwayo ekyokebwa eky'omuntu yenna, kabona oyo y'aneetwaliranga eddiba ery'ekiweebwayo ekyokebwa ky'awaddeyo.
9 Era buli ekiweebwayo eky'obutta ekyokerwa mu kabiga, ne byonna ebirongoosebwa mu kikalango, ne ku kikalango eky'omu kabiga, binaabanga bya kabona abiwaayo.
10 Era buli ekiweebwayo eky'obutta ekitabulwamu amafuta oba kikalu, abaana ba Alooni bonna banaabanga nakyo, buli muntu okwenkana ne munne.
11 Era lino lye tteeka erya ssaddaaka ey'ebiweebwayo olw'emirembe omuntu by'anaawangayo eri Mukama
12 Oba ng'agiwaayo olw'okwebaza, kale anaaweerangayo wa mu ne ssaddaaka ey'okwebaza emigaati egitazimbulukuswa egitabuddwamu amafuta, n'egy'empewere egitazimbulukuswa egisiigiddwako amafuta, n'emigaati egitabudwamu amafuta, egy'obutta obulungi obunnyikidde.
13 Awamu n'emigaati egizimbulukuswa bw'anaawangayo ky'awaayo wamu ne ssaddaaka ey'ebiweebwayo olw'emirembe olw'okwebaza.
14 Era ku yo anaawangayo gumu ku buli kitone okuba ekiweebwayo ekisitulibwa eri Mukama; gunaabanga gwa kabona oyo amansira omusaayi ogw'ebiweebwayo olw'emirembe.
15 Era ennyama eya ssaddaaka y'ebyo by'awaayo olw'emirembe olw'okwebaza eneeriibwanga ku lunaku lw'agiweerako; tafissangako okutuusa enkya.
16 Naye oba nga ssaddaaka gy'awaayo bweyamo, oba gy'awaayo ku bubwe, enerriibwanga ku lunaku lw'aweerako saddaaka ye: n'enkya ekinaafikkangako kinaaliibwanga;
17 naye ekinaafikkanga ku nnyama eya ssaddaaka ku lunaku olw'okusatu kinaayokebwanga n'omuliro.
18 Era oba ng'ennyama yonna eya ssaddaaka y'ebyo by'awaayo olw'emirembe eneeiibwanga ku lunaku olw'okusatu, tekkirizibwenga, so teemubalirwenga oyo agiwaayo: eneebanga ya muzizo, n'omwoyo ogunaagiryangako gunaabangako obubi bwe.
19 Era ennyama ekoma ku kintu kyonna ekitali kirongoofu teriibwanga; eneeyokebwanga n'omuliro. N'ennyama eyo, buli mulongoofu anaagiryangako:
20 naye omwoyo ogunaalyanga ku nnyama eya ssaddaaka ey'ebiweebwayo olw'emirembe, Mukama ye nannyini byo, ng'aliko obutali bulongoofu bwe, omwoyo ogwo gunaazikirizibwanga mu bantu be.
21 Era omuntu yenna bw'anaakomanga ku kintu ekitali kirongoofu, obutali bulongoofu bw'omuntu, oba ensolo eteri nnongoofu, oba eky'omuzizo kyonna ekitali kirongoofu, n'alya ku nnyama eya ssaddaaka ey'ebiweebwayo olw'emirembe, Mukama ye nannyini byo, omwoyo ogwo gunaazikirizibwanga mu bantu be.
22 Mukama n'agamba Musa nti
23 Gamba abaana ba Isiraeri nti Temulyanga ku masavu, ag'ente, newakubadde ag'endiga, newakubadde ag'embuzi.
24 N'amasavu g'eyo efa yokka n'amasavu g'eyo etaagulwa ensolo ganaabanga ga mirimu mirala gyonna: naye okulya temugalyangako n'akatono,
25 Kubanga buli alya ku masavu g'ensolo, abantu gye bawaayo okuba ekiweebwayo ekikolebwa n'omuliro eri Mukama, omwoyo ogwo ogunaagalyangako gunaazikirizibwanga mu bantu be.
26 So temulyanga ku musaayi ogw'engeri yonna, bwe guba ogw'ennyonyi newakubadde ogw'ensolo, mu nnyumba zammwe zonna.
27 Buli muntu yenna anaalyanga ku musaayi gwonna, omwoyo ogwo gunaazikirizibwanga mu bantu be.
28 Mukama n'agamba Musa nti
29 Gamba abaana ba Isiraeri nti Awaayo ssaddaaka y'ebyo by'awaayo olw'emirembe eri Mukama anaaleetanga ekitone kye eri Mukama ssaddaaka y'ebyo by'awaayo olw'emirembe:
30 engalo ze yennyini zinaaleetanga ebiweebwayo ebya Mukama ebikolebwa n'omuliro; amasavu n'ekifuba anaabireetanga, ekifuba kiwuubibwewuubibwenga okuba ekiweebwayo ekiwuubibwa mu maaso ga Mukama.
31 Era kabona anaayokeranga amasavu ku kyoto: naye ekifuba kinaabanga kya Alooni n'abaana be.
32 N'ekisambi ekya ddyo munaakiwanga kabona okuba ekiweebwayo ekisitulibwa ku ssaddaaka z'ebyo bye muwaayo olw'emirembe.
33 Oyo ku baana ba Alooni awaayo omusaayi gw'ebiweebwayo olw'emirembe, n'amasavu, y'anaabanga n'ekisambi ekya ddyo okuba omugabo gwe.
34 Kubanga ekifuba ekiwuubibwawuubibwa n'ekisambi ekisitulibwa bye nziye ku baana ba Isiraeri ku ssaddaaka z'ebyo bye bawaayo olw'emirembe, n'embiwa Alooni kabona n'abaana be, okuba ebbanja emirembe gyonna eri abaana ba Isiraeri.
35 Ogwo gwe mugabo ogw'okufukibwako amafuta ogwa Alooni, n'omugabo ogw'okufukibwako amafuta ogw'abaana be, oguggibwa ku biweebwayo ebya Mukama ebikolebwa n'omuliro, ku lunaku lwe yabaleeterako okuweereza Mukama mu bwakabona;
36 Mukama gwe yalagira okubawanga abaana ba Isiraeri; ku lunaku lwe yabafukirako amafuta. Linaabanga bbanja ennaku zonna mu mirembe gyabwe gyonna.
37 Eryo lye tteeka ery'ekiweebwayo ekyokebwa, ery'ekiweebwayo eky'obutta, n'ery'ekiweebwayo eky'ekibi, n'ery'ekiweebwayo olw'omusango; n'ery'okwawula, n'erya ssaddaaka ey'ebiweebwayo olw'emirembe;
38 Mukama lye yalagira Musa ku lusozi Sinaayi ku lunaku kwe yalagirira abaana ba Isiraeri okuwangayo ebitone byabwe eri Mukama mu ddungu lya Sinaayi.


c: text/html

text:
Ebyabaleevi Leviticus
Chapter 27
1 Mukama n'agamba Musa nti
2 Yogera n'abaana ba Isiraeri, obagambe nti Omuntu bw'anaatuukirizanga obweyamo, emibiri ginaabanga gya Mukama ng'okubala kwo bwe kunaabanga.
3 N'okubala kwo okw'omusajja eyaakamaze emyaka abiri okutuusa ku myaka enkaaga, okubala kwo kunaabanga sekeri za ffeeza ataano, nga sekeri ey'omu watukuvu bw'eri.
4 Era bw'anaabanga ow'obuwala, kale okubala kwo kunaabanga sekeri asatu.
5 Era bw'anaabanga yaakamaze emyaka etaano okutuusa ku myaka abiri, kale okubala kwo okw'ow'obulenzi kunaabanga sekeri abiri, n'okw'ow'obuwala sekeri kkumi.
6 Era bw'anaabanga yaakamaze mwezi gumu okutuusa ku myaka etaano, kale okubala kwo okw'ow'obulenzi kunaabanga sekeri za ffeeza ttaano, n'okubala kwo okw'ow'obuwala kunaabanga sekeri za ffeeza ssatu.
7 Era bw'anaabanga yaakamaze emyaka enkaaga n'okukirawo; bw'anaabanga omusajja, kale okubala kwo kunaabanga sekeri kkumi na ttaano, n'okw'omukazi sekeri kkumi.
8 Naye bw'anaabanga omwavu okusinga okubala kwo, kale anaayimirizibwanga mu maaso ga kabona, kabona n'amusalira omuwendo; ng'obuyinza bw'oyo eyeeyama bwe bunaabanga, bw'atyo kabona bw'anaamusaliranga.
9 Era bw'eneebanga ensolo, abantu gye bawaayo okuba ekirabo eri Mukama, byonna omuntu yenna by'anaawangayo ku ezo eri Mukama binaabanga bitukuvu.
10 Tagikyusanga so tagiwaanyisanga, ekirungi mu kifo ky'ekibi, oba ekibi mu kifo ky'ekirungi: n'okuwaanyisa bw'anaawaanyisanga ensolo n'ensolo, kale eyo era n'eri ezze mu kifo kyayo zombi zinaabanga ntukuvu.
11 Era bw'eneebanga ensolo yonna eteri nnongoofu, gye batawaayo okuba ekitone eri Mukama, awo anaayimirizanga ensolo mu maaso ga kabona:
12 kale kabona anaagiramulanga, oba nga nnungi oba nga mbi: nga ggwe kabona bw'onoogiramulanga, bw'eneebanga bw'etyo.
13 Naye okununula bw'anaayagalanga okuginunula, kale anaagattangako ekitundu kyayo eky'okutaano ku bintu by'olamudde.
14 Era omuntu bw'anaatukuzanga ennyumba ye okuba entukuvu eri Mukama, kale kabona anaagiramulanga, oba nga nnungi oba nga mbi: nga kabona bw'anaagiramulanga, bw'eneebanga bw'etyo.
15 Era oyo eyagitukuza bw'anaayagalanga okununula ennyumba ye, kale anaagattangako ekitundu eky'okutaano eky'ebintu by'olamudde, n'eba yiye.
16 Era omuntu bw'anaatukuzanga eri Mukama ekitundu ky'ennimiro y'obutaka bwe, kale okulamula kwo kunaabanga ng'okusigibwa kwayo bwe kunaabanga okusiga kwa komeri ogwa sayiri kunaalamulwanga sekeri eza ffeeza ataano.
17 Bw'anaatukuzanga ennimiro ye okuva ku mwaka gwa jjubiri, eneebanga ng'okulamula kwo bwe kunaabanga.
18 Naye bw'anaatukuzanga ennimiro ye jjubiri nga guweddeko, kale kabona anaamubaliranga ebintu ng'emyaka bwe giri egikyasigaddeyo okutuusa ku mwaka gwa jjubiri, ne bakendeeza ku bintu bye walamula.
19 N'okununula oyo eyatukuza ennimiro bw'anaayagalanga okuginunula, kale anaagattangako ekitundu eky'okutaano eky'ebintu bye walamula, n'efuukira ddala yiye.
20 Era bw'ataayagalenga kununula nnimiro, oba bw'aba ng'aguzizza ennimiro omulala, tekyanunulibwanga nate;
21 naye ennimiro bw'eneegenderanga mu jjubiri, eneebanga ntukuvu eri Mukama, ng'ennimiro eyawongebwa; eneebanga ya kabona ya nvuma.
22 Era bw'anaatukuzanga eri Mukama ennimiro gye yagula, eteri ya mu nnimiro ya butaka bwe;
23 kale kabona anaamubaliranga omuwendo gw'ebintu bye walamula okutuusa ku mwaka gwa jjubiri: era anaawanga ebintu bye walamula ku lunaku olwo, ng'ekintu ekitukuvu eri Mukama.
24 Mu mwaka gwa jjubiri ennimiro eneddanga eri oyo eyagitunda, ye nannyini butaka obw'ennimiro.
25 N'okulamula kwo kwonna kunaabanga nga sekeri bw'eri ey'omu watukuvu: gera amakumi abiri zinaabanga sekeri.
26 Wabula eggula enda mu nsolo, ebeera eya Mukama eggula enda, tewabangawo anaagitukuzanga; oba nga nte, oba nga ndiga, eba ya Mukama.
27 Era bw'eneebanga ya ku nsolo eteri nnongoofu, kale anaaginunulanga ng'okulamula kwo bwe kunaabanga, n'agattako ekitundu kyako eky'okutaano: oba bw'eteenunulibwenga, kale eneetundibwanga ng'okulamula kwo bwe kunaabanga.
28 Naye tewabanga kiatu ekyawongebwa, omuntu ky'anaawongeranga Mukama ku byonna by'alina, oba nga muntu oba nga nsolo, oba nga nnimiro ya butaka bwe, ekinaatundibwanga oba ekinaanunulibwanga: buli kintu ekyawongebwa kiba kitukuvu nnyo eri Mukama.
29 Tewabanga eyawongebwa, anaawongebwanga ku bantu, anaanunulibwanga; talemanga kuttibwa.
30 Era ebitundu byonna eby'ekkumi eby'ensi, oba nga bya nsigo za nsi, oba nga bya bibala bya muti, bya Mukama: biba bitukuvu eri Mukama.
31 Era omuntu bw'anaayagalanga okununula ku bitundu bye eby'ekkumi, anaagattangako ekitundu kyabyo eky'okutaano.
32 Era ebitundu byonna eby'ekkumi eby'ente oba eby'endiga, buli eyita wansi w'omuggo, ebitundu eby'ekkumi binaabanga bitukuvu eri Mukama.
33 Takeberanga oba nga nnungi oba nga mbi so tagiwaanyisanga: n'okuwaanyisa bw'anaagiwaanyisanga, kale eyo era n'eri ezze mu kifo kyayo zombi zinaabanga ntukuvu: tenunulibwanga.
34 Ebyo bye biragiro, Mukama bye yalagira Musa olw'abaana ba Isiraeri ku lusozi Sinaayi.

robotstxt: allowed

filter: keep


text:
Yoswa Joshua
Chapter 17
1 Ne kano ke kaali akalulu ak'ekika kya Manase kubanga oyo ye yali omubereberye wa Yusufu. Makiri, omubereberye wa Manase, era jjajja wa Gireyaadi, kubanga yali mulwanyi, kyeyava alya Gireyaadi ne Basani:
2 N'akalulu ak'abaana ba Manase abalala kaali ng'enda zaabwe bwe zaali; ak'abaana ba Abiezeri, n'ak'abaana ba Kereki, n'ak'abaana ba Asuliyeri, n'ak'abaana ba Sekemu, n'ak'abaana ba Keferi, n'ak'abaana ba Semida: abo be baana ab'obulenzi aba Manase omwana wa Yusufu ng'enda zaabwe bwe zaali.
3 Naye Zerofekadi, omwana wa Keferi, omwana wa Gireyaadi, omwana wa Makiri, omwana wa Manase, teyazaala ba bulenzi, wabula ab'obuwala: na gano ge mannya ag'abaana be ab'obuwala, Maala, ne Noowa, Kogula, Mirika, ne Tiruza
4 Ne basemberera Eriyazaali kabona, ne Yoswa omwana wa Nuni, n'abakulu, nga boogera nti Mukama yalagira Musa okutuwa obusika mu baganda baffe: kyeyava abawa, nga Mukama bwe yalagira, obusika mu baganda ba kitaabwe.
5 Ebitundu kkumi ne bituuka ku Manase, obutassaako nsi ya Gireyaadi ne Basani, eri emitala wa Yoludaani;
6 kubanga abaana ba Manase abawala baalya obusika mu baana be ab'obulenzi: n'ensi ya Gireyaadi abaana abalala aba Manase ne bagirya.
7 N'ensalo ya Manase yava mu Aseri n'etuuka ku Mikumesasi, Sekemu gye kiraba; ensalo n'eyita ku mukono ogwa ddyo, n'etuuka ku abo abaali mu Entappua.
8 Ensi ya Tappua Manase n'agirya: naye Tappua (ekyali) mu nsalo ya Manase abaana ba Efulayimu ne bakirya.
9 Ensalo n'ekka n'etuuka ku mugga Kana, ku luuyi olw'obukiika obwa ddyo olw'omugga: ebibuga ebyo Efulayimu n'abirya mu bibuga bya Manase: n'ensalo ya Manase yali ku luuyi olw'obukiika obwa kkono olw'omugga, n'enkomerero zaayo zaali ku nnyanja:
10 oluuyi olw'obukiika obwa ddyo Efulayimu n'alulya, n'oluuyi olw'obukiika obwa kkono Manase n'alulya, n'ennyanja yali nsalo ye; ne batuuka ku Aseri ku luuyi olw'obukiika obwa kkono, ne ku Isakaali ku luuyi olw'ebuvanjuba.
11 Manase n'alya mu (nsi) ya Isakaali n'eya Aseri, Besuseani n'ebibuga byakyo, ne Ibuleamu n'ebibuga byakyo, n'abali mu Doli n'ebibuga byakyo, n'abali mu Endoli n'ebibuga byakyo, n'abali mu Taanaki n'ebibuga byakyo, n'abali mu Megiddo n'ebibuga byakyo, ze nsozi essatu.
12 Naye abaana ba Manase ne batayinza kugobamu (abaali mu) bibuga ebyo; naye Abakanani ne baagala okubeera mu nsi eyo.
13 Awo, abaana ba Isiraeri bwe baafuna amaanyi, ne bakoza Abakanani emirimu emiragire, ne batabagobera ddala.
14 Abaana ba Yusufu ne bagamba Yoswa, nga boogera nti Kiki ekikumpeesezza akalulu akamu kokka n'ekitundu ekimu okuba obusika, kuba ndi ggwanga ddene, kuba okutuuka leero Mukama yampanga omukisa?
15 Yoswa n'abagamba nti Oba oli ggwanga ddene, golokoka ogende mu kibira, weesaayire omwo mu nsi ey'Abaperizi n'ey'Abalefa; kubanga ensi ey'ensozi ya Efulayimu ekufunza.
16 Abaana ba Yusufu ne boogera nti Ensi ey'ensozi tetumala: n'Abakanani bonna abali mu nsi ey'ekiwonvu balina amagaali ag'ebyuma, abo abali mu Besuseani n'ebibuga byakyo era n'abo abali mu kiwonvu eky'e Yezureeri.
17 Yoswa n'agamba ennyumba ya Yusufu, ye Efulayimu ne Manase, ng'ayogera nti Oli ggwanga ddene, era olina n'amaanyi mangi: toliba na kalulu kamu kokka:
18 naye ensi ey'ensozi eribeera yiyo; kuba newakubadde nga kibira, olikisaawa, n'amakubo agavaamu galiba gago: kubanga Abakanani olibagobamu, newakubadde nga balina amagaali ag'ebyuma, era newakubadde nga ba maanyi.


text:
Bya LAWRENCE KITATTA
OMUKOZI akuyambako awaka wamufuna mu makubo matuufu? Ye omumanyi nnyo?
Okimanyi nti omukozi oyo luyinza okuba olumbe lw’ekirago, sso ng’ate mu ngeri endala y’abeezaawo amaka go?
Gw’olina wayita mu bakayungirizi? Obeesiga nti si bafere abagenda okukulyako ezizo n’okukupangira ababbi?
Bridget Nanyonga, omutuuze w’e Naalya, era omukozi mu kibiina ky’amawanga amagatte asiiba mu maziga,abaana be basatu, omukozi w’awaka yabasiiga siriimu!
Nanyonga anyumya: Namala ekiseera nga sirina mulimu, bwe nnasaba ne ngufuna mu UN, nacamuukirira nnyo era ne ntandikirawo okunoonya omukozi anaalabirira abaana bange.
Nagenda e Kireka waliwo akabiina akaali kanoonyeza bayaaya emirimu gy’okukola mu maka. Omukozi baamunfunira mu nnaku bbiri ng’ava Mafubira. Nnamuweereza 60,000/- ze yaweereza omukozi era ne mmufuna.
Namulaga eby’okukola naye nga nange nkola nnyo. Waliwo lwe nnatandika okukolera e Mbarara, ng’omwezi nkomawo emirundi ebiri.okulaba ku baana.
Awaka nnalinawo mutabani wange omukulu owa S3, amuddako yali mu P7 ate asembayo ng’asoma P4. Wiikendi emu nnali ndi waka ne mutabani wange omuto n’annyumiza bwe yeebaka n’omukozi mu kisenge kye.
Nze enkyo ssaakifaako nnyo, kyampa essanyu kuba omukozi yali akwatagana bulungi n’abaana. Wabula ekyammala amaanyi kwe kukomawo olunaku lumu ng’omukozi endabikaye ekyuse, namulabirawo ng’ali lubuto. Yang’amba nti lwa mutabani wange omukulu! Bwe nnamukaza yambuulira buli kimu kye baakolanga n’omukozi. Olwo lwe nzijukira omwana omuto bye yang’amba nti asula n’omukozi!
Nangobi yasiika capati emyaka mingi n’atasasulwa.
Natwala abaana bonna ku musaayi okubakebeza, ebyavaayo nga byonna biraga nti balina akawuka ka mukenenya!
Awo we nnakoma okutegeera, nneesanga mu ddwaaliro nga ndi ku kitanda! Oluvannyuma nagenda okudda e Kireka we naggya omukozi nga baasenguka dda nga n’abaliwo tebabamanyi.
Omukozi nnamugoba n’agenda n’olubuto lwe, nze mmulaba ng’omutemu!
Yabba omwana wange
Agnes Nakato, omutuuze e Bweyogerere tagenda kwerabira olunaku lwe yabulako akatono okugwa eddalu ng’omukozi gwe yali amaze naye olunaku lumu adduse n’omwana we omuwere!
Nakato anyumya: Emirimu gya ssaluuni gyali gimmalawo, kwe kufuna omukozi annyambeko ku baana ababiri be nnina.
Omukulu Kenneth Kizito (3) yali asoma, oyo nga nsooka kumutwalayo nange ne ng’enda mu gyange.
Omuto ow’omwaka ogumu n’ekitundu ye yali yeetaaga okulabirirwa, era gwe nnaleetera omukozi eyali yeeyita Aisha Birungi.
Namuleeta kawungeezi, lwali lwa Ssande enkeera ku Mmande ng’enda okukomawo ku ssaawa nga 12:00 ez’olweggulo ng’omwana omuto ali awo akaaba, ng’omukulu omukozi adduse naye!
Gye twaggya omukozi yali yatugamba nti amumanyi bulungi, yatuwa ekifaananyi kye naye essimu gye yatuwa nti ya kitaawe olwagikubako oli ne yeegaana omuwala!
Ono mukama we yamwokya omukono.
Oluvannyuma twakizuula nti omuwala ono si gwe mulundi ogwali gusoose okubba w’akola. Ye bw’amala okubba ng’abulawo.
Twakizuula luvannyuma nti amannya ge amatuufu ye Byogero Aisha ng’ava Busoga. Era eyo bwe twalanga ku leediyo zaayo, waayita olunaku lumu omukozi n’asuula omwana e Jinja mu kasiko!”
Precious Kushemerirwe ow’e Seguku agamba nti okuva omukozi lwe bamubba n’aleka ng’ennyumba nkalu yabeesonyiwa!
Kushemerirwe agamba: Mu 2011, mukwano gwange yanfunira omukozi, yamuggya Kinaawa ng’asobola okukuuma awaka.
Nga wayise emyezi esatu, natandika okuwulira ebigambo okuva mu baliranwa nti waliwo abavubuka abajja ewange okukyalira omuwala ono, nze nnalowooza nti baganzi be.
Lwe nnabiwulira waayitawo wiiki emu, nagenda okukomawo awaka ng’ebintu byonna babisitudde ne babitwala!
‘Abakozesa oluusi batuleeta omutima omubi’
Kyokka n’abakozi bagamba nti waliwo abakozesa abamu ababatulugunya abavaako ebikolobero bino okubaawo.
Jenifer Nattabi kati akola mu katale e Nakawa. Agamba nti ennaku gye yalabira mu kukola obwayaaya yamuyigiriza nti ku nsi teri ayagala mwavu.
“Nnakolerako amaka ag’ebbeeyi, nga bansuubizza 60,000/- bulI mwezi.
Nafumbanga emmere naye nga sikkirizibwa kugiryako, nga bwe ngiryako ng’omusaala bagutema! Nze nga bangulira akawunga ne mukene wange, ate nga sikkirizibwa kusembera ku lujjuliro!
Righard Kasagga gye yali akola tebaamusasula.
Embeera nnali ngigumidde, naye oluvannyuma lw’emyezi mukaaga bwe nasaba ssente zange nga Ssekukkulu eneetera okutuuka, egyandibadde emitwalo 36, baatandika okumbalira buli kimu kye mbadde nkozesa, okuva ku kawunga ne mukene, aw’okusula, amazzi ge nnanaabanga era okukkakkana nga bampadde emitwalo 11. Okuva olwo nnakoowa obwayaaya!”
Robinah Nakibuuka ow’e Kawempe na kati akyali mukozi. “Nze sikkirizibwa kusembera ku lujjuliro, olumala okusoosootola nnina kusigala mu ffumbiro okutuusa ng’okulya kuwedde.
Sikkirizibwa kulaba ttivvi, singa nsobya bankuba kibooko,” bw’agamba.
Rehema Nakibuuka ow’e Mukono, agamba: Mbadde nkola obwayaaya okuva nga nnina emyaka 16 kuba nava mu ssomero nga bakadde bange bamaze okufa mu 2006.
Waliwo amaka gye mbadde nkola eyo e Namugongo eyo, omusajja abadde talina buzibu bwonna gyendi wabula mukazi we nga mukambwe nnyo.
Lwe nnatuukayo omwami yandaga ekisenge eky’okusulamu mu nnyumba ennene wabula nnasulayo ennaku 2 zokka okukyala n’andagira okufulumya ebyange ntandike okusula ku boyizikwota wabweru.
Omukyala yang’amba nti nnina kubeera mu ffumbiro, n’ekiyungu ky’omu nnyumba sirina kukifumbiramu. Baagulanga enkota y’ettooke naye ng’etteeka liri nti erina kumala wiiki, sso ng’awaka baalina abaana 4, abakozi twali basatu nabo babiri.
Ng’omukyala aleka awagudde ekiwagu ky’ettooke kimu, nayisi y’omuceere oba n’amakolooni n’ebijanjaalo ekikopo kimu.
Kale ng’abaana tebakkuta, era olumu baalondalonda obukunkumuka mu kawooteeri ne babulya omukazi n’aswala nnyo, kyokka ate n’akubamu nze!”
By’oba otunuulira ng’onoona yaaya
Shifrah Nampijja, akulira ekibiina ekiyitibwa Bakozi Twezimbe e Kansanga agamba nti abantu abasinga bo batunuulira kimu kufuna yaaya nga tebafuddeeyo kumanya omuntu gw’aleeta ayise mu makubo matuufu.
Nabbosa Joan yali yaaya n’abivaamu nga bamukuba nnyo.
“Anoonya yaaya mwenonere ewaabwe, kikuyambe okumanya w’osobola okutuukira bwe wabaawo omutawaana.
Omukozi sooka omukebeze akawuka ka mukenenya nga tannajja waka okwewala ow’omutima omubi ayagala okukabasiiga mwenna.
Tokozesa babbulooka kuba nabo balina ebizibu byabwe, ne bw’ajjuza empapula ezikwata ku mukozi tebayinza kumwogerako bibi,” Nampijja bw’agamba.
Joan Nabbosa ,16, nga kati alina etendekero ery’ebyemikono lyasomeramu e Kyebando agamba nti ssenga we yamuggya Gomba ng’amaze P.6 n’amuleeta eKampala okukola.
“Twasooka kubeera Wakaliga, oluvannyuma ne nfuna omulimu e Ntinda naye nga nzuukuka ku 11:00 ez’oku makya, nga nneebaza ku 7:00 ez’ekiro!
Nga nzuukuka ne ntegeka abaana, ne nfumba ekyenkya. Bino nnabigumira, naye omukazi ng’ankuba nnyo!
Yansuubiza okunsasula 40,000/- naye zino yazisasulako emyezi ebiri egyasooka, egyaddako omwenda teyampa wadde ennusu!,” bw’agamba.
Minisha Nangobi ,15, baamuggya Jinja naye yakolera emyezi 11 n’atasasulwa.
“Nga nzuukula ssaawa 11 okukanda capati ne nnyinyuka ku 6:00 ez’ekiro naye nga nkolera bitole bya mmere. Ab’ekibiina ekiyamba abaana be bannonda, kati mbeera Kyebando sso nga nnali nkolera Salaama.
Issac Arinitwe, akola ku by’okuteekerateekera ekibiina ekirwanirira eddembe ly’abakozi abakola emirimu gy’awaka (Platform for Labour action) agamba nti okusinziira ku kunoonyereza kwe bakoze okuva mu 2007 bafunye abakozi 80 ku buli 100 abatulugunyizibwa.
“Tukola ebikwekweto ne tukwata bayaaya abali wakati w’emyaka 13 ne 16 okubaggya mu bikomera by’abagagga nga n’abamu batulugunyizibwa.
Tulina gwe twaggye mu maka e Bukoto nga babadde bamusasula 20,000/- omwezi, nannyini maka ng’amukozesa sso nga yava Ntung’amo. Twagenze okubalirira ng’omwana alina okusasulwa 1,400,000/- n’okumujjanjaba ,” Arinaitwe bwe yagambye.
ENSASULA YA YAAYA
Nampijja agamba nti bangi basasulwa bitole bya mmere gye bakolera. Agamba nti ebiseera ebimu, abasajja bawaayo ssente nnyingi ew’omukozi kyokka ng’omukyala w’awaka ezimu azezza.
Awa amagezi nti wasaanye okubaawo endagaano wakati w’omukozi ne mukama we erambika emirimu gy’alina okukola, ssente z’ateekeddwa okufuna naye ekibi nti oluusi kino tekizobola olw’embeera.
OBUFERE OBULI MU BAKAYUNGIRIZI
Nampijja alabula abantu abanoonya abakozi b’awaka nti bakayungirizi bayinza okubazaalira ebizibu.
“Bakayungirizi abo tebalina gye banoonya bakozi abo wabula olw’okuba balina ofiisi bayaaya bennyini be bajja nga babeenoonyeza. Akuggyako ssente nti anona omukozi e Jinja oba awalala, sso ng’ali awo kunpi,” bw’agamba.


text:
Bya ALI KIZZA
POLIISI y’e Bulenga ekutte abakazi babiri ababadde basibira abaana baabwe mu nnyumba ne bakonziba.
Abaakwatiddwa kuliko Esther Nakiganda, 20, ne Beatrice Nakato,18, oluvannyuma lw’okulagajjalira abaana baabwe nga tebabawa mmere gattako okubasira mu mayumba obudde bwonna okutuusa omutuuze eyakitegeddeko bwe yatemezza ku Poliisi.
Abaana bano okuli owa Nakiganda ow’emyezi 4 n’owa Nakato ow’emyezi omunaana baasangiddwa mu mbeera embi nga babulako katono okufa, ekyawalirizza Poliisi okukwata bazadde baabwe ne bavunaanibwa.
Nakiganda yategezezza nti omwana we yalwala wabula bba n’agaana okumuwa ssente z’obujjanjabi ng’ate abadde talina mulimu w'ayinza kujja ssente.
Ate Nakato yategeezezza nti bba yamugoba n’amuggyako n’omwana ono era okumukwata yabadde azze kulaba mbeera ya mwana.
Abaana abaasangiddwa nga bakonzibye. EKIF: ALI KIZZA
Omuzirakisa eyalabye abaana bano mu mbeera embi ye yatemezza ku poliisi eyagenze mu maka g’abazadde n'ezuula ng’abaana bakuumibwa mu mbeera eyennyamiza nga n’ennyumba mwe basula nkyafu ebitagambika!.
Akola ku nsonga z’amaka n’abaana ku poliisi y’e Bulenga, Grace Atono, yakubidde ab’ekibiina kya Loving Hearts Baby’s Home be yakwasizza abaana bano bagire nga babalabirira ng'eno poliisi bw'ekola ogwayo okunoonyereza ku bakitaabwe bakwatibwe.
Yagambye nti bataata b'abaana bagenda bavunaanibwe gwa kulemererwa kuwa bakyala baabwe buyambi.


text:
Bya JOB NANTAKIIKA ne MEDDIE MUSISI
BANGI bakola bizinensi ate ne batayigiriza baana baabwe nga bwe bavaawo bizinensi ezo ne zifa naye waliwo abakikoze bwe batadde abaana mu bizinensi ezo era balaze engeri gye bakikoze.
Omugagga, Gerald Batte eyakazibwako erya Njovu ow’e Nansana mu Wakiso nga ye nnannyini kkampuni ya Njovu Real Estate ne bizinensi endala nnyingi ku by’okusoma kwe abyogeddeko bwati;
Nze saasoma nnyo kugenda wala olw’obuzibu obwaliwo nti abazadde bange tebaalina ssente era natandika okwesasulira fiizi kuva mu P.5 okutuuka mu S.4 we nakoma. Embeera yali nzibu nnyo mu kiseera ekyo ne sisobola kweyongerayo.
Okusinziira ku bye nayitamu nfubye okusomesa abaana bange kuba ndowooza nti singa nasoma okusingako ekibiina kye nakomako nandibadde muntu wamugaso nnyo mu ggwanga okusingako bwe ndi kati.
Nandibadde nsobole okwenyigira mu bintu eby’enjawulo bye sisobola kwennyigiramu kati olwokubula ebitabo tebimala era abaana bange saagala babeere mu mbeera eno.
Katonda yannyamba nti ndi musajja mukakaalukanyi noolwekyo saagala baana bange kwekwasa kintu kyonna kyokka nga nina ssente.
Mbatwala mu masomero amalungi nga nduubirira bakole bulungi era ndi mwetegefu okubasomesa okutuuka buli omu w’anaawulira nti mumativu.
Mutabani wange omukulu, Andrew Ntambi ali ku yunivasite e Makerere, asoma bya busuubuzi era kati ali mu mwaka gwakubiri.
Wadde tannamaliriza misomo naye annyamba nnyo mu bizinensi zange.
Ekizimbe kya Batte ekisangibwa e Nansana.
Kati mu kiseera kino yaddukanya Njovu Hotel n’emirimu egitali gimu ng’okugenda mu ofiisi ez’enjawulo naddala ku nsonga z’ebyapa ssaako okusolooza ssente okuva mu mayumba gange.
Mmwenyumirizaamu kuba emirimu agikola bulungi era anaagenda okumaliriza emisomo gye nga buli kimu akimanyi.
‘Muwala wange y’addukanya essomero lyaffe’
DR. Sarah Nkonge agamba nti kyandibadde kirungi omuntu okutandika okuteekateeka omwana ng'akyali mu bibiina ebya wansi n'asobola okumumanyisa amakubo gonna mw'ayita okunoonya ensimbi.
Okusinziira ku Nkonge, ye ne bba omugenzi Muwonge baatandika okutegeka abaana baabwe nga bakyali bato, nga batambula nabo kumpi buli wamu okusobola okubalaga buli ntambula ya bizinensi zaabwe.
Kino kibayamba nti singa Mukama aba abaggye mu nsi basobola bulungi okugenda mu maaso n'okutambuza bizinensi zaabwe.
Nkonge agamba nti obuzibu obusinga okuvaako bizinensi z'abaddugavu okuggwa amangu nga bavuddewo, lwa kuba balemererwa okutendeka abaana baabwe noolwekyo bagenda okubaddira mu bigere nga bye bakola byonna tebabitegeera n'ekiddirira bizinensi kufa.
Abaana ba Bankonge bonna babaweredde mu masomero ag'ebbeeyi kyokka kino kibadde tekibalobera kubafisizaawo kadde okubalaga emirimu gyabwe gyonna nga bwe gitambula era kino ne bba nga tannafa nga ky'akolera ddala.
Mu baana be balina nga mu kiseera kino Dr. Nkonge b'atambuza nabo bizinensi zaabwe mulimu; Mildred Male Muwonge, Hamfrey Muwonge ng'ono ye musika ne Daphine Namuwonge nga be baana abakulu era bonna addukannya nabo bizinensi zaabwe.
Gwo omulimu gw'okuweerera, Bamuwonge wadde nabo bayigirize naye bagukoze kubanga Mildred Male alina diguli bbiri, ate ye Daphine yasoma bwa yinginiya ne Hamfrey alina diguli mu busomesa.
Mildred ng'ono mu kiseera kino y'addukannya essomero lya Kampala S.S era agamba nti bazadde baabwe baakola kinene nnyo okubateekateeka okusobola okubeera nabo mu byenzirukannya y'emirimu gyabwe.
Ate ye Daphine Namuwonge yategeezeza nti obukugu bwonna bw'alina, bulimu omukono gwa maama ne taata kubanga bava dda nga babategeka.


text:
Bya Kizito Musoke ne Luke Kagiri
GAVUMENTI ya Uganda ng’eyita mu minisitule y’ebyamazzi n’obutonde edduukiridde disitulikiti y’e Mityana n’ensimbi obukadde 231 ku 500 ezaasuubizibwa, okusobola okutaasa ennyanja Wamala, mu kaweefube w’okutangira okukozesa entobazzi.
Okusinziira ku atwala ebyobutonde mu disitulikiti, Yasin Bbira, ssente zino baamaze dda okuzigabanya mu bibiina ebyenjawulo, ebigenda okwenyigira mu mulimu guno. Ebibiina bino biri mu magombolola agaliraanye ennyanja Wamala okuli Busimbi, Banda ne Maanyi nga kuliko ekya BOGA (Bukanaga Orange Drowers Association) ekiri mu ggombolola y’e Busimbi awamu ne LWECOTEP ekiri mu ggombolola y’e Bbanda.
Kino we kijjidde ng’abatuuze bangi abaliraanye entobazzi bazirimiddemu kasooli ne kalittunsi, naddala mu bitundu nga Lubajja mu ggombolola y’e Maanyi, Katiko ekiri e Busimbi ne Lusaalira ekiri e Banda.
Bbira yategeezezza nti ssente zino ziri wansi w’enkola ya Gavumenti emanyiddwa nga “Lake Victoria Environmental Management Project,” ng’eruubirirwamu okulaba ng’abantu abakolera mu ntobazzi babatandikirawo emirimu emirala ne bava mu ntobazzi.
Mu bintu bye bagenda okukola mulimu okuyigiriza abantu okutereka amazzi, okuyigiriza abaliraanye ennyanja emirimu emirala, okukuuma obugimu mu ttaka n’okuddamu okukuuma entobazzi ezibadde zisaanyeewo.
Abantu era baakusomesebwa okulunda ebyennyanja nga bakozesa ebintu ng’ebidiba awamu ne mu mapipa, okusinga okulindanga obulinzi okubirya nga babiggye mu nnyanja.
Bbira yennyamidde olw’embeera embi, ennyanja gy’erimu nga mu kiseera kino eyali eyiwa ku mugga Katonga ogugigatta ku nnyanja Nalubaale, tekyayiwayo mazzi, olw’okukalira, olw’enkozesa embi. Yawadde Gavumenti amagezi okufuna ssente eriyirire abantu bonna abalina ettaka mu bitundu omuli entobazzi, kibasobozese okulikuuma obulungi.
Avunaanyizibwa ku mbeera y’entobazzi ku lukiiko olufuzi olwa disitulikiti, Geoffrey Seruwagi yasiimye Gavumenti olw’obuyambi n’ategeeza nti bujja kubayamba nnyo mu kumanyisa n’okusengula abamu ku bantu ababadde beefunyiridde mu kulimira mu ntobazzi.


text:
Yobu Job
Chapter 4
1 Awo Erifaazi Omutemani n'addamu n'ayogera nti
2 Omuntu bw'anaagezaako okwogera naawe, onoonyiiga? Naye ani ayinza okuzibiikiriza obutayogera?
3 Laba, wayigirizanga bangi, Era wanywezanga emikono eminafu.
4 Ebigambo byo byamuwaniriranga oyo eyali agudde, Era wawanga amaanyi amaviivi agaddirira.
5 Naye kaakano kituuse gy'oli n'ozirika; Kikukomako ne weeraliikirira.
6 Okutya kwo Katonda si bwe bwesige bwo, N'amakubo go amagolokofu si kwe kusuubira kwo?
7 Nkwegayiridde, jjukira, ani eyali abuze nga taliiko musango? Oba abatuukirivu baali bamaliddwawo wa?
8 Nga bwe nnalaba, abo abakabala obujeemu, Ne basiga obuyinike, era bye bakungula.
9 Bazikirira olw'omukka gwa Katonda, Era bamalibwawo olw'okuwuuma kw'obusungu bwe.
10 Okuwuluguma kw'empologoma n'eddoboozi ly'empologoma enkambwe, N'amannyo g'empologoma ento gamenyeka.
11 Empologoma enkulu efa omuyiggo nga gugibuze, N'abaana b'empologoma ne basaasaana.
12 Kale ekigambo kyandeeterwa kyama, N'okutu kwange ne kutoola okuwuuma kwakyo.
13 Mu kulowooza okuva mu kwolesebwa okw'ekiro, Otulo otungi bwe tukwata abantu.
14 Entiisa n'enkwata n'okukankana, Amagumba gange gonna n'okunyegenya ne ganyegenya.
15 Awo omwoyo ne guyita ku maaso gange; Enviiri ez'omubiri gwange ne zinva ku mutwe.
16 Gwayimirira buyimirizi, naye ne siyinza kwetegereza bwe gufaanana; Ekifaananyi kyali mu maaso gange: Waaliwo okusirika, ne mpulira eddoboozi eryogera nti
17 Omuntu afa alisinga Katonda obutuukirivu? Omuntu aliba mulongoofu okukira eyamukola?
18 Laba, teyeesiga baddu be; Ne bamalayika be abalanga obusirusiru:
19 T'alisinga nnyo kubanga abo abasula mu nnyumba ez'ettala, Omusingi gwabwe guli mu nfuufu, Ababetentebwa okusooka ekiwojjolo!
20 Bazikiririra mu kiseera ekiri wakati w'enkya n'akawungeezi: Babula emirembe gyonna nga tewali akissaako mwoyo.
21 Omugwa gwabwe ogw'eweema tegusimbulwa munda yaabwe? Bafa, era awatali magezi.


text:
Engero Proverbs
Chapter 15
1 Okuddamu n'eggonjebwa kukyusa ekuruyi: Naye ekigambo eky'ekkayu kisaanuula obusungu.
2 Olulimi lw'ab'amagezi lwogera okumanya nga bwe kisaana: Naye akamwa k'abasirusiru kayiwa obusirusiru.
3 Amaaso ga Mukama gaba mu buli kifo, Nga galabirira ababi n'abalungi.
4 Olulimi oluwonya muti gwa bulamu: Naye bwe luba n'obukyamu, omwoyo gumenyeka.
5 Omusirusiru anyooma okubuulirira kwa kitaawe: Naye oyo assaayo omwoyo eri okunenya afuna obutegeevu.
6 Mu nnyumba ey'omutuukirivu mubaamu obugagga bungi: Naye mu magoba ag'omubi mulimu okulaba ennaku.
7 Emimwa gy'ab'amagezi gibunya okumanya: Naye omutima gw'abasirusiru si bwe gukola.
8 Ssaddaaka ey'omubi ya muzizo eri Mukama: Naye okusaba kw'abagolokofu kw'asanyukira.
9 Ekkubo ery'omubi lya muzizo eri Mukama: Naye ayagala oyo agoberera obutuukirivu.
10 Waliwo okubuulirirwa okuzibu eri oyo aleka ekkubo lyennyini: Era oyo akyawa okunenyezebwa alifa.
11 Amagombe n'okuzikirira biri mu maaso ga Mukama: Kale emitima gy'abaana b'abantu tegisinga nnyo?
12 Omunyoomi tayagala kunenyezebwa: Tayagala kugenda eri ab'amagezi:
13 Omutima ogujaguza gusanyusa amaaso: Naye obuyinike obw'omutima bwe bumenya omwoyo.
14 Omutima gw'oyo alina okutegeera gunoonya okumanya: Naye akamwa k'abasirusiru emmere yaako busirusiru.
15 Ennaku zonna ez'abo ababonyaabonyezebwa mbi: Naye oyo alina omutima ogujaguza alya embaga etevaawo.
16 Akatono akaliko okutya Mukama Kasinga obugagga bungi obuliko obuyinike.
17 Amaluma awali okwagalaaa Gasinga ente eya ssava awali okukyawagana.
18 Omuntu ow'obusungu asaanuula oluyombo: Naye alwawo okusunguwala akkakkanya empaka.
19 Ekkubo ery'omugayaavu liri ng'olukomera olw'amaggwa: Naye oluwenda olw'abagolokofu lufuuka oluguudo.
20 Omwana ow'amagezi asanyusa kitaawe: Naye omuntu omusirusiru anyooma nnyina.
21 Obusirusiru buba ssanyu eri oyo atalina magezi: Naye omuntu alina okutegeera aluŋŋamya amagenda ge.
22 Awatali magezi okuteesa kufa: Naye kunywerera mu lufulube lw'abo abateesa ebigambo.
23 Omuntu asanyukira okuddamu okw'omu kamwa ke: N'ekigambo ekijjira mu ntuuko zaakyo nga kirungi!
24 Eri ow'amagezi ekkubo ery'obulamu lyambuka waggulu, Alyoke ave mu magombe wansi.
25 Mukama alisimbula ennyumba ey'ab'amalala: Naye alinyweza ensalo ya nnamwandu.
26 Okusala enkwe embi kwa muzizo eri Mukama: Naye ebigambo ebisanyusa biba birongoofu.
27 Ayaayaanira amagoba ateganya ennyumba ye ye: Naye akyawa enguzi ye anaabanga omulamu.
28 Omutima gw'omutuukirivu gufumiitiriza okwanukula: Naye akamwa k'ababi kafuka ebitasaana.
29 Mukama aba wala ababi: Naye awulira okusaba kw'abatuukirivu.
30 Omusana ogw'amaaso gusanyusa omutima: N'ebigambo ebirungi bigezza amagumba.
31 Okutu okuwulira okunenya okw'obulamu Kunaabeeranga mu b'amagezi.
32 Agaana okubuulirirwa anyooma emmeeme ye: Naye oyo awulira okunenya afuna okutegeera.
33 Okutya Mukama amagezi kwe gayigiriza; Era okwetoowaza kukulembera ekitiibwa.


text:
Bya ALI KIZZA
OMUSUUBUZI omututumufu mu Nateete akutte mukaziwe n’omusiguze mu maka gaabwe bw’abasanze ku buliri bwe n’awunga.
Apollo Namanya omusuubuzi w’ebinyeebwa mu katale k’e Nateete yasanze mukaziwe Janat Nabitaka bwe bamaze mu bufumbo emyaka 14 ng’ali mu mukwano omuzibu n’omusiguze.
Namanya ng’alina amaka amalala e Lungujja okusanga mukyalawe agamba kyaddiridde okusuula enkessi ezaamutemezzako ng’omusajja bw’ayingiddewo mu makaage kubanga yali yakimanyaako dda mu ng’ambo nti mukyalawe atera okuleeta abasajja mu makaage.
Namanya annyonnyola bwati:
“Mukyala wange yali yakyusa mu mpisa nga teyeeyisa bulungi kubanga yali yatandika obwenzi era nange kye nakola ne mpasa omukazi owookubiri. Namuzimbira amaka okuli n’ennyumba z’abapangisa era mbadde ngaba biyungu.
Nga mmaze okufuna muggyawe yakyukira ddala nga takyanjagala kulinnya waka era n’olumu yampitirako ne poliisi. Nakola okunoonyereza ne nkizuula nti waliwo omusajja gwe yaganza angobesa awaka.
Namuteekako enkessi okuzuula omusajja oyo atukyankalanyizza kubanga kyannuma nnyo okulaba nga yatuuka n’okuntwala mu kkooti ng’annumiriza okwagala okumutundira mu nju.
Ekiro ekyakeesezza ku Lwokutaano zaabadde ssaawa 4:00 ez’ekiro nga ndi ku dduuka lyange omukessi wange n’ankubira essimu nti, omusajja ayingidde mu maka gange. Nalinnyiddewo bodaboda okugendayo era amaaso gaatukidde ku mmotoka esimbye mu luggya.
Natuuse ku ddirisa ne nningiza era nendaba Mukwaya ng’ali ku buliri ne mukazi wange bali mu mukwano. Kyannumye naye olw’okuba mu nnyumba mulimu abaana bange saayagadde kukola lutalo kwe kugenda ne ndeeta abaserikale.
Nabitaka yasoose kwekaza nti, Mukwaya mwannyina kyokka ne batwalibwa ku poliisi e Nateete.”
Nabitaka annyonnyola:
“Namanya amaze ebbanga ng’ansudde ali wa mukazi mulala ate nga nange ndi muntu. Twakamala emyezi ebiri nga twagalana ne Mukwaya kyokka tubadde tetunagenda wala nnyo kubanga mbadde nkyamwetegereza. Nsaba mwami onsonyiwe.”
Nabitaka olwamaze okwogera bino n’afukamira mu maaso ga bba ne yeetonda ng’atwala ofiisi y’amaka Catherine Namale naye waali.
Mukwaya ye yagambye nti, Nabitaka abadde yamukakasa nti, baayawukana ne bba era babadde bagenda mu loogi okutuusa omukazi bwe yamumatizza okujja awaka kubanga tewali musaajja.
Avunaanyizibwa ku ofiisi y’amaka n’abaana Catherine Namale yategezezza nti poliisi terina buyinza kwawukanya bafumbo era n’ategeeza nti bakusindikibwa mu kkooti etunule mu nsonga zaabwe.


text:
Okuva - Exodus
Essuula 2
1 Omuntu ow'omu nnyumba ya Levi n’agenda n'awasa muwala wa Levi.
2 Omukazi n'aba olubuto n’azaala omwana wa bulenzi: naye bwe yamulaba nga mulungi, n'amukwekera emyezi esatu.
3 Awo bw'ataayinza kwongera kumukweka, n'amukolera ekibaya eky’ebitoogo, n'akisiiga ebitosi n’envumbo; omwana n'amuteeka munda; n'akiteeka mu kitoogo ku lubalama lw'omugga.
4 Mwannyinna n’ayimirira wala amanye ekinaamubeerako.
5 Muwala wa Falaawo n’aserengeta okunaaba ku mugga; abazaana be ne batambula ku lubalama lw’omugga; n'alaba ekibaya mu kitoogo, n'atuma omuzaana we okukireeta.
6 n'akisumulula, n'alaba omwana: laba, omwana n'akaaba; n'amusaasira, n'ayogera nti Ono ye munne w'abaana ba Baebbulaniya.
7 Awo mwannyina n'amugamba omuwala wa Falaawo nti ŋŋende nkuyitire omulezi mu bakazi Abaebbulaniya akuyonseze omwana?
8 Muwala wa Falaawo n'amugamba nti Kale. Omuwala n'agenda n'amuyita nnyina w'omwana.
9 Muwala wa Falaawo n'amugamba nti Twala omwana ono omunnyonseze, nange ndikuwa empeera yo. Omukazi n'atwala omwana, n'amuyonsa.
10 Omwana n'akula, n'amuleetera muwala wa Falaawo, n'afuuka omwana we. N'amutuuma erinnya lye Musa, n'ayogera nti Kubanga namuggya mu mazzi.
11 Awo olwatuuka mu nnaku ziri, ng'amaze okukula Musa, n'abajjira baganda be n'alaba emigugu gyabwe: n'alaba omuntu Omumisiri ng'akuba omuntu Omwebbulaniya, ow'omu baganda be.
12 N'amagamaga eruuyi n'eruuyi n'alaba nga tewali muntu, n'alyoka amukuba Omumisiri, n'amukweka mu musenyu.
13 Awo ku lunaku olw'okubiri n'avaayo, laba, abasajja babiri ab'omu Baebbulaniya ne balwana: n'amugamba oli eyakola obubi nti Kiki ekikubizza munno.
14 N'ayogera nti Ani eyakuwa obukulu n'okutulamula ffe? Oyagala kunzita nze nga bwe watta Omumisiri? Musa n'atya n'ayogera nti Mazima ekigambo kino kimanyise.
15 Awo Falaawo bwe yawulira ekigambo ekyo, n'ayagala okumutta Musa. Naye Musa n'adduka mu maaso ga Falaawo, n'atuula mu nsi ya Midiyaani: n'atuula wansi okumpi n'oluzzi.
16 Ne kabona ow'e Midiyaani yalina abawala musanvu: ne bajja ne basena amazzi, ne bajjuza ebyesero ne bazinywesa endiga za kitaabwe.
17 Abasumba ne bajja ne babagoba: naye Musa n'agolokoka n'abayamba, n'anywesa ekisibo kyabwe.
18 Bwe bajja eri Leweri kitaabwe, n'ayogera nti Nga muzze mangu leero?
19 Ne boogera nti Omuntu Omumisiri yatuwonyezza mu mikono gy'abasumba, nate n'atusenera amazzi, n'anywesa ekisibo.
20 N'abagamba bawala be nti Ali luuyi wa? Kiki ekibalesezza omuntu oyo? Mumuyite alye emmere.
21 Musa n'akkiriza okutuula n'omuntu oyo: n'amuwa Musa muwala we Zipola.
22 N'azaala omwana ow'obulenzi, n'amutuuma erinnya lye Gerusomu: kubanga yagamba nti Nali mugenyi mu nsi etali yange.
23 Awo ennaku ziri bwe zaayitawo ennyingi, kabaka w'e Misiri n'afa: abaana ba Isiraeri ne basinda ku lw'obuddu bwabwe, ne bakaaba, n'okukaaba kwabwe ne kulinnya eri Katonda ku lw'obuddu bwabwe.
24 Katonda n'awulira okusinda kwabwe, Katonda n'ajjukira endagaano ye gye yalagaana ne Ibulayimu ne Isaaka ne Yakobo.
25 Katonda n'alaba abaana ba Isiraeri, Katonda n'abalowooza.


text:
Okuva Exodus
Chapter 40
1 Mukama n'agamba Musa nti
2 Ku lunaku olw'olubereberye olw'omwezi ogw'olubereberye olisimba ennyumba ey'eweema ey'okusisinkanirangamu.
3 Era oligiteekamu essanduuko ey'obujulirwa, era olitimba eggigi ku ssanduuko.
4 Era oliyingiza emmeeza, n'oteekateeka ebintu ebigiriko; n'oyingiza ekikondo, n'okoleeza ettabaaza zaakyo.
5 Era oliteeka ekyoto ekya zaabu eky'okwoterezangako obubaane mu maaso g'essanduuko ey'obujulirwa, n'oteekawo akatimba ak'oluggi olw'eweema.
6 Era oliteeka ekyoto eky'okwokerangako ebiweebwayo mu maaso g'omulyango ogw'ennyumba y'eweema ey'okusisinkanirangamu.
7 Era oliteeka ekinaabirwamu wakati w'eweema ey'okusisinkanirangamu n'ekyoto, n'okifukamu amazzi.
8 Era olisimba oluggya okwetooloola, n'otimba akatimba ak'oluggi olw'oluggya.
9 Era olitwala amafuta ag'okufukangako, n'ofuka ku weema, ne ku byonna ebirimu, n'ogitukuza, n'ebintu byayo byonna: era eribeera entukuvu.
10 Era oligafukako ku kyoto eky'okwokerangako ebiweebwayo, n'ebintu byakyo byonna, n'otukuza ekyoto: n'ekyoto kiribeera kitukuvu nnyo.
11 Era oligafukako ku kinaabirwamu n'entobo yaakyo, n'okitukuza.
12 Era olireeta Alooni n'abaana be ku mulyango ogw'eweema ey'okusisinkanirangamu, n'obanaaza n'amazzi.
13 Era oliyambaza Alooni ebyambalo ebitukuvu; n'omufukako amafuta, n'omutukuza, ampeerereze mu bwakabona.
14 Era olireeta abaana be, n'obambaza ebizibawo:
15 n'obafukako amafuta, nga bw'ofuse ku kitaabwe, bampeerereze mu bwakabona: era bwe balifukibwako amafuta, kiribabeerera obwakabona obutalibavaako mu mirembe gyabwe gyonna.
16 Musa n'akola bw'atyo: nga byonna Mukama bye yamulagira, bwe yakola bw'atyo.
17 Awo olwatuuka mu mwezi ogw'olubereberye ogw'omwaka ogw'okubiri, ku lunaku olw'olubereberye olw'omwezi, eweema n'esimbibwa.
18 Musa n'asimba eweema, n'ateekawo ebinnya byayo, n'ayimiriza embaawo zaayo, n'ayingiza emiti gyayo; n'awangiza empagi zaayo.
19 N'atimba eweema ku nnyumba, n'agiteekako kungulu eky'okubikka ku weema; nga Mukama bwe yalagira Musa.
20 N'atwala obujulirwa n'abuteeka mu ssanduuko, n'assa emisituliro ku ssanduuko, n'ateeka entebe ey'okusaasira kungulu ku ssanduuko:
21 n'ayingiza ssanduuko mu weema, n'atimba eggigi eryawulamu, n'akisa essanduuko ey'obujulirwa; nga Mukama bye yalagira Musa.
22 N'ateeka emmeeza mu weema ey'okusisinkanirangamu, ku luuyi olw'eweema olw'obukiika obwa kkono, ebweru w'eggigi.
23 N'agiteekateekako emigaati mu maaso ga Mukama: nga Mukama bwe yalagira Musa.
24 N'ateeka ekikondo mu weema ey'okusisinkanirangamu, mu maaso g'emmeeza, ku luuyi olw'eweema olw'obukiika obwa ddyo.
25 N'akoleeza ettabaaza mu maaso ga Mukama; nga Mukama bwe yalagira Musa.
26 N'ateeka ekyoto ekya zaabu mu weema ey'okusisinkanirangamu mu maaso g'eggigi:
27 n'akyoterezaako obubaane obw'ebyakaloosa ebiwoomerevu; nga Mukama bwe yalagira Musa.
28 N'ateekawo akatimba ak'oluggi olw'eweema.
29 N'ateeka ekyoto eky'okwokerangako ebiweebwayo ku mulyango ogw'ennyumba ey'eweema ey'okusisinkanirangamu, n'akiwaako ekiweebwayo ekyokebwa n'ekiweebwayo eky'obutta; nga Mukama bwe yalagira Musa.
30 N'ateeka ekinaabirwamu wakati w'eweema ey'okusisinkanirangamu n'ekyoto, n'akifukamu amazzi, okunaabiramu.
31 Musa ne Alooni n'abaana be ne bakinaabirangamu engalo zaabwe n'ebigere byabwe;
32 bwe baayingiranga mu weema ey'okusisinkanirangamu, era bwe baasembereranga ekyoto, baanaabanga: nga Mukama bwe yalagira Musa.
33 N'asimba oluggya okwetooloola eweema n'ekyoto, n'atimba akatimba ak'oluggi olw'oluggya. Bw'atyo Musa n'amala omulimu.
34 Ekire ne kiryoka kibikka ku weema ey'okusisinkanirangamu, n'ekitiibwa kya Mukama ne kijjuza ennyumba.
35 Musa n'atayinza kuyingira mu weema ey'okusisinkanirangamu, kubanga ekire kyagituulako, n'ekitiibwa kya Mukama ne kijjuza ennyumba.
36 Era ekire bwe kyaggibwanga ku weema, abaana ba Isiraeri ne batambulanga, mu lugendo lwabwe lwonna:
37 naye ekire bwe kitaggibwangako, ne batatambulanga okutuusa ku lunaku lwe kyaggibwangako.
38 Kubanga ekire kya Mukama kyabeeranga ku weema emisana, n'ekiro ne mubangamu omuliro, mu maaso g'ennyumba ya Isiraeri yonna, mu lugendo lwabwe lwonna.


text:
Oluyimba lwa Sulemaani Song of Songs
Chapter 5
1 Nzize mu nnimiro yange, mwannyinaze mugole wange: Nnoze mooli yange n'eby'akaloosa byange; Ndidde ebisenge byange eby'enjuki n'omubisi gwange; Nnywedde omwenge gwange n'amata gange. Mulye, mmwe ab'omukwano; Munywe, weewaawo, mukkute, mmwe baganzi bange.
2 Nnali neebase, naye omutima gwange nga gulaba: Lye ddoboozi lya muganzi wange, akoona ng'ayogera nti Nzigulira, mwannyinaze, gwe njagala, ejjiba lyange, owange ataliiko bbala: Kubanga omutwe gwange gutobye omusulo, Emivumbo gy'enviiri zange gitobye amatondo eg'ekiro.
3 Nnyambudde ekizibawo kyange; naakyambala ntya? Nnaabye ebigere: naabyonoona ntya?
4 Muganzi wange n'ayingiza omukono gwe awali ekituli eky'omu luggi, Omwoyo ne gunnuma ku lulwe.
5 Ne ngolokoka okuggulirawo muganzi wange; Emikono gyange ne gitonnya mooli, N'engalo zange nga zitonnya mooli ekulukuta, Ku mikonda egy'ekisiba.
6 Ne nzigulirawo muganzi wange; Naye muganzi wange yali nga yeegendedde, ng'avuddewo. Omwoyo gwange gubadde guntyemuse bw'ayogedde: Ne mmunoonya, naye ne ssiyinza kumulaba; Ne mmuyita, naye n'atanziramu.
7 Abakuumi abatambulatambula mu kibuga ne bandaba, Ne bankuba ne banfumita; Abakuumi ba bbugwe ne banziyako omunagiro gwange.
8 Mbalayiza, mmwe abawala ba Yerusaalemi, bwe munaalaba muganzi wange, Mumubuulirenga ng'okwagala kugenda kunzita.
9 Muganzi wo, kye ki okusinga omuganzi omulala, Ggwe akira abakazi bonna obulungi? Muganzi wo kye ki okusinga omuganzi omulala, N'okulayiza n'otulayiza bw'otyo?
10 Muganzi wange mutukuvu era mumyufu Atabula mu kakumi.
11 Omutwe gwe guli nga zaabu ennungi ennyo nnyini, Emivumbo gy'enviiri ze gya masadde era middugavu nga nnamuŋŋoona.
12 Amaaso ge gali ng'amayiba ku mabbali g'obugga obw'amazzi; Agaanaazibwa n'amata era agaateekebwamu obulungi.
13 Amatama ge gali ng'omusiri ogw'emiddo egy'akaloosa, ng'ebifunvu ebimerako enva eziwunya obulungi: Emimwa gye giri ng'amalanga, nga gitonnya mooli ekulukuta.
14 Emikono gye giri ng'empeta eza zaabu eziteekebwamu berulo: Omubiri gwe guli ng'omulimu ogw'amasanga ogubikkiddwako safiro.
15 Amagulu ge gali ag'empagi ez'amayinja amanyirivu ezisimbibwa ku binnya ebya zaabu ennungi: Enfaanana ye eri nga Lebanooni, ewooma nnyo nayini ag'emivule.
16 kamwa ke kalungi nnyo nnyini: weewaawo, yenna wa kwagalwa. Muganzi wange bw'ali bw'atyo, era bw'ali bw'atyo mukwano gwange, Mmwe abawala ba Yerusaalemi.


text:
Oli Wange – Rema
Verse 1
Nakooye okumira amalusu nange
Nakooye okutunuulira abo abalina abaabwe
Nebasolobeza nga nze bwensaalirwa
Nasobose omugga gw’abaalemwa
Nengobera kulukalu lwaabo abawanguzi
Kati nange bwentuula mu bantu mpulira njaamu
Byona byona byebabadde bansuubiza
Ensi n’eggulu olwo nendoba
Mbifunidde mu kino etitereke ky’omukwaano
(Chorus)
Oli wange (Ne bwebananvuma)
Oli wange (Ne bwebanankub’emiggo ne bangobera wabweeru)
Ngenda naawe
Oli wange (Ne bwebananvuma)
Oli wange (Ne bwebanankub’emiggo ne bangobera wabweeru)
Ngenda naawe
Verse 2
Kati mukwano nno tuula ogume okakkane
Nze omanyi ndiba wuwo kiro na misana
Endowooza n’omutima gwange siribikyuusa
Buli wonjagalira mukwano ndibeera awo wooli
Ebikuluma ng’ombuulira nange nkubuulire ebyange
Akaseko akalungi ku maaso ago tokamalangako bwooba oli eyo
Kimanye nti nange eno gyendi nsigala nkalinze mukwano
(Chorus)
Verse 3
Njagala tufune ekiritwaawula kubalala abaliyo abeeraga mbu baagalana
Nga kumbe bwebadda ewaka babeera mukuwoza misango
Tusabe Rugaba atuyambengako ebituteganya abitumenyeremu mukwano
Oyo yasinga abasinga naffe bwetumwesiga anatuwanguza
Oohh sember’eno (omulungi) beera kumpi
Okumpi nange, tombeera bunaayira
Sember’eno (omulungi) beera kumpi
Oooh, tombeera bunaayira
(Chorus)
LIKE THESE LYRICS?
THEN PLAY THE SONG!
Posted on October 9, 2012, in RnB and tagged gagamel, gagamel lyrics, lyrics, oli wange by rema, oli wange lyrics by rema, rema, rema lyrics, ugandan lyrics, ugandan music lyrics, ugandan song lyrics. Bookmark the permalink. Leave a comment.


text:
Bya DAMBA WIZIRI
Abakrisitaayo mu Bulabirizi bwa West Ankore batutte Omulabirizi, Yona Katonene Mwesigwa mu kkooti ku by’okubulankanya ensimbi z’Obulabirizi ze bawaayo okubukulaakulanya wamu n’okwagala okusengula yunivaasite mu disitulikiti y’e Sheema agizze e Bushenyi.
Gye buvuddeko, Abakulisitaayo abamu baatandise okwesamba okusaba omuli Bp. Katonene nga n’obusumba bw’akyalamu tebagenda mu kkanisa, basigala ku byabwe ng’abamu bamulumiriza nti abalangira bulijjo nga bwe bali ab’ekibiina ky’ebyobufuzi ekya UPC.
Kino kyawalirizza abaserikale okutandika okutambulanga naye bamuwe obukuumi.
Mu kiwandiiko kya kkooti enkulu, Abakrisitaayo kye bagguliddeko omusango ku Bp. Katonene n’akakiiko k’Obulabilizi, kkooti emuwadde (n’akakiiko ke) ennaku 15 okugenda aweeyo ekiwandiiko kye nga yeewozaako nga ssinga alemererwa, kkooti yaakusala omusango ne bw’anaaba taliiwo.


text:
OMULANGIRA Kalifani Lukanga Kakungulu asabye abantu okussa ekitiibwa mu buwangwa n’ennono ng’agamba nti ky’ekyobugagga ekisookerwako.
Yasiimye akulira essomero lya Kakungulu Memorial e Kibuli, Hajji Umar Buwembo olw’okuddukanya obulungi essomero lino n’ataswaza linnya lyabwe.
Bino byabadde ku ssomero lino e Kibuli ku Lwomukaaga abayizi mu mayumba ag’enjawulo omuli Nakibinge, Mubiru, Kiggundu, Mayanja, mwe baavuganyirizza mu mpaka z’emizannyo.
Ennyumba ya Mubiru ye yawangudde n’obubonero 644 ne bakwasibwa ente.


text:
Essuula 7
1 Kubanga Merukizeddeeki oyo kabaka w’e Ssaalemi, kabona wa Katonda Ali waggulu ennyo, eyasisinkana Ibulayimu ng'akomawo ng'ava okutta bakabaka, n'amusabira omukisa,
2 era Ibulayimu gwe yagabira ekitundu eky'ekkumi ekya byonna (eky'oluberereberye, mu kutegeezebwa, kabaka wa butuukirivu, era eky'okubiri, kabaka w'e Ssaalemi, ye kabaka ow'emirembe;
3 atalina kitaawe, atalina nnyina, atalina bajjajjaabe, atalina lunaku lwe yasookerako newakubadde enkomerero y'obulamu, naye eyafaananyizibwa Omwana wa Katonda), abeera kabona ow'olubeerera ennaku zonna,
4 Kale mulowooze omuntu oyo bwe yali omukulu, Ibulayimu jjajja omukulu gwe yawa ekitundu eky'ekkumi ku munyago ogw'okwebonaanya.
5 N'abo ab'omu baana ba Leevi abaaweebwa obwakabona amateeka gabalagira okusoloozanga ebitundu eby'ekkumi mu bantu, be baganda baabwe, newakubadde ng'abo bava mu ntumbwe za Ibulayimu:
6 naye oyo, atabalibwa mu kika kyabwe, yasolooza Ibulayimu n'asabira omukisa nnannyini byasuubizibwa.
7 Naye, tekyegaanika n'akatono, omuto yasabirwa omukulu omukisa.
8 Era mu ekyo abaweebwa ebitundu eby'ekkumi be bantu abafa; naye mu kiri abiweebwa ye oyo ategeezebwa nga mulamu.
9 Era, okwogera bwe kuti, ne Leevi, aweebwa omusolo, yaguweerayo mu Ibulayimu;
10 kubanga yali akyali mu ntumbwe za jjajjaawe, Merukizeideeki bwe yamusisinkana.
11 Kale okutuukirira singa kwaliwo lwa bwakabona obw'Ekileevi (kubanga abantu baaweebwa amateeka mu biro byabwo), kiki ekyetaaza nate kabona ow'okubiri okuyimuka mu ngeri ya Merukizeddeeki, n'atabalirwa mu ngeri ya Alooni?
12 Kubanga obwakabona bwe buwaaayisibwa, era n'amateeka tegalema kuwaanyisibwa.
13 Kubanga oyo eyayogerwako ebigambo ebyo wa kika kirala omutavanga muntu yenna eyali aweerezza ku kyoto.
14 Kubanga kitegeerekese ga Mukama waffe yava mu Yuda; ekika Musa ky'atayogerako bigambo ya bakabona.
15 N'ebyo byeyogera nnyo okutegeerekeka, oba nga ayimuka kabona ow'okubiri ng'ekifaananyi kya Merukizeddeeki bwe kiri,
16 atalondebwa ng'amateeka bwe gali agalimu ekiragiro ky'omubiri, wabula ng'amaanyi bwe gali ag'obulamu obutakutuka:
17 kubanga ategeezebwa nti Oli kabona okutuusa emirembe gyonna Ng'engeri ya Merukizeddeeki bw'eri.
18 Kubanga ekiragiro ekyasooka kijjulukuka olw'obunafu n'obutagasa bwakyo
19 (kubanga amateeka tagaliiko kye gaatuukiriza), essuubi erisinga obulungi ne liyingizibwa, eritusembezesa eri Katonda.
20 Era bwe wataabula kulayira kirayiro
21 (kubanga bo baafuulibwa bakabona awatali kirayiro; naye oyo awamu n'ekirayiro yafuulibwa oyo amwogerako nti Mukama yalayira, era talyejjusa, nti Oli kabona okutuusa emirembe gyonna);
22 era ne Yesu bwe yafuuka bw'atyo omuyima w'endagaano esinga obulungi.
23 Nabo bangi baafuulibwa bakabona, kubanga okufa kwabalobera okubeereranga:
24 naye oyo, kubanga abeerera okutuusa emirembe gyonna, alina obwakabona obutavaawo.
25 Era kyava ayinza okulokolera ddala abajja eri Katonda ku bubwe, kubanga abeera mulamu ennaku zonna okubawolerezanga.
26 Kubanga kabona asinga obukulu afaanana bw'atyo ye yatusaanira, omutukuvu, ataliiko kabi, ataliiko bbala, eyayawulibwa eri abo abalina ebibi, era eyagulumizibwa okukira eggulu;
27 atawalirizibwa, nga bakabona abasinga obukulu bali, okuwangayo ssaddaaka buli lunaku, okusooka olw'ebibi bye yennyini, oluvannyuma olw'ebyo eby'abantu: kubanga okwo yakukolera ddala omulundi gumu, bwe yeewaayo yennyini.
28 Kubanga amateeka galonda abantu okuba bakabona abasinga obukulu, abalina obunafu; naye ekigambo eky'ekirayiro, ekyaddirira amateeka, kyalonda Omwana, eyatuukirizibwa okutuusa emirembe gyonna.


text:
Yeremiya Jeremiah
Chapter 45
1 Ekigambo Yeremiya nnabbi kye yagamba Baluki mutabani wa Neriya bwe yawandiika ebigambo bino mu kitabo ng'aggya mu kamwa ka Yeremiya mu mwaka ogw'okuna ogwa Yekoyakimu mutabani wa Yosiya kabaka wa Yuda ng'ayogera nti
2 Bw'ati bw'ayogera Mukama, Katonda wa Isiraeri, eri ggwe, ai Baluki, nti
3 Wayogera nti Zinsanze kaakano! kubanga Mukama ayongedde obuyinike ku kulumwa kwange; okusinda kwange kunkooyezza, so siraba kuwummula kwonna.
4 Bw'oti bw'oba omugamba nti Bw'ati bw'ayogera Mukama nti Laba, ekyo kye nnazimba ndikyabya, n'ekyo kge nnasimba ndikisimbula; era ndikola bwe ntyo mu nsi yonna.
5 Era weenoonyeza ebikulu? tobinoonya: kubanga, laba, ndireeta obubi ku bonna abalina omubiri, bw'ayogera Mukama: naye obulamu bwo ndibukuwa okuba omunyago mu bifo byonna gy'onoogendanga.


text:
Essuula 15
1 Awo abantu ne bava e Buyudaaya ne bayigiriza ab'oluganda nti Bwe mutaakomolebwenga ng'empisa ya Musa bw'eri, temuyinza kulokoka.
2 Bwe waali empaka ennyingi n'okwawukana kw'endowooza wakati wa Pawulo ne Balunabba, ku luuyi olumu, n'abo abaava e Buyudaaya, ne balagira Pawulo ne Balunabba n'abalala ku bo okugenda e Yerusaalemi eri abatume n'abakadde olw'empaka ezo.
3 Awo abo bwe baamala okusibirirwa ab'ekkanisa ne bayita mu Foyiniiki ne Samaliya, nga bannyonnyolera ddala okukyuka kw'ab'amawanga: ne basanyusiza ddala ab'oluganda bonna.
4 Bwe baatuuka e Yerusaalemi, ab'ekkanisa n'abatume n'abakadde ne babasembeza, ne babuulira byonna Katonda bye yakoleranga awamu nabo.
5 Naye ne bagolokoka abamu ab'omu kitundu ky'Abafalisaayo abakkiriza, nga bagamba nti Kigwana okubakomolanga n'okubalagira okukwatanga amateeka ga Musa.
6 Abatume n'abakadde ne bakuŋŋaana okwetegereza ekigambo ekyo.
7 Bwe waali okwawukana kw'endowooza kungi, Peetero n'ayimirira n'abagamba nti Abasajja ab'oluganda, mmwe mumanyi nti okuva mu nnaku ez'edda Katonda yalonda mu mmwe ab'amawanga bawulire mu kamwa kange ekigambo eky'enjiri ne bakkiriza.
8 Ne Katonda amanyi emitima n'abategeeza bwe yabawa Omwoyo Omutukuvu era nga ffe;
9 n'atayawula ffe nabo, bwe yalongoosa emitima gyabwe olw'okukkiriza.
10 Kale kaakano mukemera ki Katonda, okuteeka ekikoligo mu bulago bw'abayigirizwa bajjajjaffe kye bataayinza kutwala newakubadde ffe?
11 Naye tukkiriza okulokolebwa lwa kisa kya Mukama waffe Yesu, era nabo bwe batyo.
12 Ekibiina kyonna ne kisirika; ne bawulira Balunabba ne Pawulo nga bannyonnyola obubonero n'eby'amagero byonna Katonda bye yabakozanga mu mawanga.
13 Abo bwe baamala okusirika Yakobo n'addamu ng'agamba nti Abasajja ab'oluganda, mumpulire.
14 Simyoni annyonnyodde Katonda bwe yasooka okutunuulira amawanga okuggiramu erinnya lye abantu.
15 Ebigambo bya bannabbi bitabagana n'ebyo nga bwe kyawandiikibwa nti
16 Oluvannyuma lw'ebyo ndikyuka, Ndizimba nate eweema ya Dawudi eyagwa; Okumenyeka kwayo ndikuzimba nate, Era ndigigolokosa:
17 Abantu abasigalawo banoonye Mukama, N'amawanga gonna abayitibwa erinnya lyange ku bo,
18 Bw'ayogera Mukama, ategeeza ebyo byonna okuva ku lubereberye lw'ensi.
19 Kyenva nsalawo tuleme okuteganya abava mu mawanga okukyukira Katonda;
20 naye tubawandiikire beewalenga obugwagwa bw'ebifaananyi, n'obwenzi, n'ebitugiddwa, n'omusaayi.
21 Kubanga okuva edda Musa alina mu buli kibuga abamubuulira, ng'asomebwa mu makuŋŋaaniro buli ssabbiiti.
22 Awo ne bakisiima abatume n'abakadde wamu n'ekkanisa yonna okulonda abantu mu bo n'okubatuma e Antiyokiya ne Pawulo ne Balunabba; Yuda ayitibwa Balusaba ne Siira, abantu abakulu mu b'oluganda:
23 ne bawandiika ne bagikwasa mu mikono gyabwe nti Abatume n'ab'oluganda abakadde tulamusizza ab'oluganda abali mu Antiyokiya ne Busuuli ne Kirukiya abali mu mawanga:
24 kubanga tuwulidde nti abantu abaava ewaffe baabasasamaza n'ebigambo nga bakyusa emmeeme zammwe, be tutalagiranga;
25 tusiimye, bwe tutabaganye n'omwoyo gumu, okulonda abantu okubatuma gye muli wamu n'abaagalwa baffe Balunabba ne Pawulo,
26 abantu abaasingawo obulamu bwabwe olw'erinnya lya Mukama waffe Yesu Kristo.
27 Kyetuvudde tutuma Yuda ne Siira era abalibabuulira obumu bennyini n'akamwa.
28 Kubanga Omwoyo Omutukuvu yasiima naffe tuleme okubatikka omugugu omunene gwonna wabula bino ebigwana,
29 okwewalanga ebiweebwa eri ebifaananyi, n'omusaayi, n'ebitugiddwa, n'obwenzi: bwe muneekuumanga ebyo, munaabanga bulungi. Mweraba.
30 Awo bo bwe baasindikibwa ne bajja e Antiyokiya, ne bakuŋŋaanya ekibiina ne babakwasa ebbaluwa.
31 Bwe baasoma ne basanyuka olw'okubuulirirwa okwo.
32 Yuda ne Siira, kubanga nabo baali bannabbi, ne babuulirira ab'oluganda mu bigambo bingi, ne babagumya.
33 Bwe baamalayo ebiro, ne basiibulwa ab'oluganda n'emirembe okuddayo eri abaabatuma.
34 Naye Siira yasiima okusigalayo.
35 Naye Pawulo ne Balunabba ne balwayo mu Antiyokiya nga bayigirizanga era nga babuuliranga ekigambo kya Mukama waffe wamu n'abalala bangi era.
36 Ennaku bwe zaayitawo Pawulo n'agamba Balunabba nti Kale tuddeyo tulambule ab'oluganda mu buli kibuga gye twabuulira ekigambo kya Mukama waffe, tulabe nga bwe bali.
37 Balunabba era n’ayagala okutwala Yokaana erinnya lye ery'okubiri Makko:
38 naye Pawulo teyasiima kumutwala oyo eyabaleka mu Panfuliya n'atagenda nabo ku mulimu.
39 Ne wabaawo empaka nnyingi n'okwawukana ne baawukana, Balunabba n'atwala Makko n'awanika amatanga okugenda e Kupulo;
40 naye Pawulo n'alonda Siira, n'avaayo, ab'oluganda bwe baamusigira ekisa kya Mukama waffe.
41 N'ayita mu Busuuli ne Kirukiya ng'agumya ekkanisa.


text:
Bya Eria Luyimbazi
DOKITA Eriyazali Kiwanuka Mumpi abadde amanyiddwa abangi mu kujanjaba eddwadde mu baana afiridde mu ddwaliro e Mengo gyeyabadde addusiddwa okujanjabibwa obulwadde bwa Sukaali , Puleesa n’okusanyalala.
Geraldine Mumpi nga ye Nnamwandu w’omugenzi yagambye nti Dr. Mumpi abadde alina eddwaliro ku Lubaga Road yaddusibwa mu ddwaliro e Mengo wiiki ewedde oluvannyuma lw’okubeera obubi nga puleesa erinnye gyeyafiiridde mu kiro ekyakeseza ku Lwomukaaga.
Yagambye nti Dr. Mumpi abadde ku ndiri okumala emyaka 12 okuva lwe yasanyalala mu mu July wa 2003 okutuusa wafiridde.
Dr. Mumpi yayatiikirira nnyo mu myaka gye 70, 80 ne 90 olwokujjanjaba ennyo abaana mu ddwaliro lye erya Rubaga Road Clinic ekyamufuula owettutumu era omuganzi ennyo mu bazadde.


text:
ENYONGEZYO
Ekiro ky’Eritswera—Niki?
EKIRO ky’Eritswera wukakilengekanayako wuthi? Abangi bakalengekanaya bathi obusirira bw’abandu, mughuma okwa mughuma bakendi syalethwa embere sy’ekithumbi kya Nyamuhanga. Neryo eyo, buli mundu inyasyatswerwa olhubanza. Abandi bakendi syahembwa eparadiso y’elhubulha, n’abandi ibatswerwa eriaghalhwa erya kera na kera. Aliriryo, e Biblia yikaha ekitsutsu eky’embaghane okwa buthuku obwo. Ekinywe kya Nyamuhanga kikakanganaya kyo, butsira ng’obuthuku bw’eryubahya, aliriryo ng’obuthuku bw’amaha n’erithasya subya buhya-buhya.
Omwa Eribisulirwa 20:11, 12, thukasoma eby’omukwenda Yoane akanaya ebihambire okwa Kiro ky’Eritswera: ‘Munalhangira ekithumbi eky’obwami kinene kyeru-kyeru, n’oyuwikere kukyo. Neryo ekihugho n’olhubulha mubya sagha obusu bwiwe, kandi omwanya mwathaswabanika busana nabyo. Kandi munalhangira abaholi, abakulhu-bakulhu, n’abake-bake, ibahengene embere w’ekithumbi ky’obwami; n’ebitabu mubya sanzulhwa. N’ekindi kitabu mukya sanzulhwa ky’ekitabu eky’engebe. Neryo abaholi mubatswerwa omwa myatsi eyisakire omwa bitabu ngoku emibiiri yabu yabya.’ Omutsweri oyukakanibawako hanu nindi?
Nyamuhanga Yehova ya Mutsweri w’abandu oyughunzerereyo. Aliriryo, akaha omubiiri oyu ow’eritswera w’owundi mundu. Erikwamana ne Emibiri 17:31, omukwenda Paulo mwakania athi Nyamuhanga: ‘abirihira ekiro ekyo asyatswera ekihugho omwa lithunganene omwa mundu oyo abiriyisogha.’ Omutsweri oyuwayisoghawa ni Yesu Kristo oyuwalhubukibawa. (Yoane 5:22) Aliriryo, Ekiro ky’Eritswera kikatsuka mughulhu wahi? Kika ghunza mughulhu mungahi?
Ekitabu ky’Eribisulirwa kikakanganaya kithi Ekiro ky’Eritswera kikendi tsuka olhuhi lhwe Harmagedoni lhwali hweremu, n’omulembe wa Sitani owali okwa kihugho abiri thoghothibwa.* (Eribisulirwa 16:14, 16; 19:19-20:3) Enyuma we Harmagedoni, Sitani n’esyombinga siwe bakendi syaboherwa omwa buhya obuthawithe kabunu ahabw’emyaka rukumi. Okwa buthuku obwo, abandu 144,000 abawetwa bakendi syabya batsweri kandi bakendi ‘syathabalha haghuma na Kristo ahabw’emyaka rukumi.’ (Eribisulirwa 14:1-3; 20:1-4; Abanya Roma 8:17) Ekiro ky’Eritswera si mwatsi w’erikolha lhuba-lhuba omwa syasaha 24 buyira. Kikendi syaghunza emyaka rukumi.
Omwa buthuku obwo obw’emyaka rukumi, Yesu Kristo akendi ‘syatswera abaliho n’abaholire.’ (2 Timoteo 4:1) “Abaliho” bakendisyabya iye “endeko nene” abakalhama e Harmagedoni. (Eribisulirwa 7:9-17) Omukwenda Yoane nayu mwalhangira ‘abaholi ibanimene embere sy’ekithumbi’ ky’eritswera. Nga Yesu kwa lhaghanisaya ‘abosi abali omw’amasinda bakendi syowa omulenge wiwe n’erilhua mugho’ erilhabira omw’ilhubuka. (Yoane 5:28, 29; Emibiri 24:15) Aliriryo eritswera abosi likendi syasighikira okuki?
Erikwamana n’ekilhotho ky’omukwenda Yoane, ‘ebitabu mubya sanzulhwa,’ ‘n’abaholi mubatswerwa omwa myatsi eyisakire omwa bitabu ngoku emibiiri yabu yabya.’ Mbwino ebitabu ebi by’ebiri mw’emibiiri eyababya bakakolha? Eyihi, eritswera siryendi syasighikira okwa ebya abandu bakolha bathe baholha. Thukaminya ekyo kya thuthi? E Biblia yikabugha yithi ‘Oyuwabiriholha abiri boholhwa okw’amaka w’ebibi.’ (Abanya Roma 6:7) Kwesi ni bugha ambu, abo abakendi syalhubukibwa bakendi syasuba okwa ngebe isibakiri kw’amalholho awa kera. Neryo kwesi, ebitabu bitholere eribya ibik’imanira ebindi bindu ebya Nyamuhanga akathuyithaghako. Eribyaho kera na kera, abandu abakendi syalhama e Harmagedoni n’abakendi syalhubukibwa, batholere ibasyaghendera okwa bihano bya Nyamuhanga, imwamuli n’ebindu bihya-bihya ebyosi ebya Yehova akathuyithaghako, ebya asyabisulha omwa myaka rukumi. Kwesi, abandu bakendi syatswerwa erisighikira okwa ebya bakakolha omwa buthuku obw’Ekiro ky’Eritswera.
Ekiro ky’Eritswera kikendi syaha obusirira bw’abandu akaghisa ak’erimbere erigha okw’isonda lya Nyamuhanga n’erikwama-kwamania lyo. Eki kikamanyisaya kithi hakendi syabya mubiiri munene ow’erikangirirya. Kwenene, ‘esyandulhani sy’ekihugho sya sy’igha erithunganene.’ (Isaya 26:9) Aliriryo, si b’abosi abakendi syakwama-kwamania erisonda lya Nyamuhanga. Isaya 26:10 hakabugha hathi: ‘Omubi n’omwanga ghanyirwa syaligha erithunganene, omwa kihugho eky’erithunganene akakolha ekithe ky’ekwenene. Kandi syali lhangira obukulhu bw’Omwami Mukulhu.’ Ababi abo bakendi syathoghothibirwa ighuma omwa buthuku obw’Ekiro ky’Eritswera.—Isaya 65:20.
Erihika aho Ekiro ky’Eritswera kikendi syahweramu, abandu abakalhama bakendi syabya ibamabiri ‘suba’ ng’abandu abahikene ndeke. (Eribisulirwa 20:5) Omwa buthuku obw’Ekiro ky’Eritswera abandu bakendi syasuba omwa mibere eyihikene ey’erimbere. (1 Abanya Korinto 15:24-28) Neryo erilengesibwa ery’erighunzerera lyasyatsuka. Sitani yikendi syaboholhwa erilhua omwa muliki wayu neryo iyalekererwa erilengesya eritheba abandu owundi murundi mughuma musa ow’erighunzerera. (Eribisulirwa 20:3, 7-10) Abakendi syamughana bakendi syabana eribererera ly’emilhaghe ye Biblia omwa buswire: ‘Abathunganene bakendi sy’ikalha omwa kihugho mwa buholho n’erisighalya kyo kera na kera.’ (Esyonyimbo 37:29) Inga, Ekiro ky’Eritswera kikendi syabya mughisa okw’abandu abosi abathaleghulha!
* Erikwamana ne Harmagedoni, kisi lebaya Insight on the Scriptures, Volume 1, olhupapura 594-5, 1037-8, n’esura 20 esy’ekitabu Worship the Only True God, ebyosi byasakawa n’Abema ba Yehova.


text:
Yobu Job
Chapter 13
1 Laba, eriiso lyange lyalaba ebyo byonna, Okutu kwange kwabiwulira ne kubitegeera.
2 Bye mumanyi era nange mbimanyi: Mmwe temunsinga.
3 Mazima naayogera n'Omuyinza w'ebintu byonna, Era njagala okuteesa ne Katonda.
4 Naye mmwe mugunja eby'obulimba, Mmwenna muli basawo abataliiko kye bagasa.
5 Singa musirikidde ddala! Lwe mwandibadde n'amagezi.
6 Muwulire nno ensonga yange, Mutege okutu eri okuwoza kw'emimwa gyange.
7 Munawolereza Katonda nga mwogera ebitali bya songa, Era nga muleeta eby’obulimba?
8 Munaamutya kitiibwa? Munaayomberera Katonda?
9 Kirungi ye okubakebera? Oba ng'omuntu bw'alimba munne munaamulimba ye?
10 Talirema kubanenya, Bwe munaatya ekitiibwa mu kyama.
11 Obukulu bwe obusinga tebulibatiisa N'entiisa ye teribagwako?
12 Ebigambo byammwe ebijjukirwa ngero za vvu, Enkomera zammwe nkomera za ttaka.
13 Musirike mundeke njogere, Ebinaayagala okujja binjijire.
14 Kiki ekinaaba kintwaza omubiri gwange mu mannyo gange, Ne nteeka obulamu bwange mu mukono gwange?
15 Newakubadde ng'anzita era naye naamulindiriranga: Era naye naakakasanga amakubo gange mu maaso ge.
16 Era ekyo kye kinaabanga obulokozi bwange; Kubanga omusajja atatya Katonda taatuukenga mu maaso ge.
17 Muwulire nnyo ebigambo byange, N'ebyo bye njatula bibe mu matu gammwe.
18 Laba nno, ndiraanyizza ensonga yange; Mmanyi nga ndi mutuukirivu.
19 Ani anaawakana nange? Kubanga kaakano naasirika ne nta omukka.
20 Kyokka tonkola bigambo bibiri, Kale ne sseekweka amaaso go:
21 Nziyaako omukono gwo gumbeere wala; So n'entiisa yo ereme okunkanga.
22 Kale koowoola ggwe nange naayitaba; Oba leka njogere naawe onziremu.
23 Obutali butuukirivu bwange n'ebibi byange byenkana wa obungi? Ntegeeza okusobya kwange n'okwonoona kwange.
24 Okisiza ki amaaso go, N'ompita omulabe wo?
25 Onoococca essubi eritwalibwa empewo? Era onooyigganya ebisasiro ebikaze?
26 Kubanga ompandiikira ebigambo eby'ekkabyo, Era onsisa obutali butuukirivu obw'omu buto bwange:
27 N'ebigere byange obisiba mu nvuba, era olamba amakubo gange gonna; Okoloboza olukoloboze okwetooloola ebigere byange:
28 Newakubadde nga nfaanana ekintu ekivundu ekiggwaawo, Ekyambalo ekiriiriddwa ennyenje.


text:
Essuula 8
1 Kale mu bigambo bye twogedde kino kye kikolo: tulina kabona asinga obukulu, afaanana bw'atyo, eyatuula ku mukono ogwa ddyo ogw'entebe ey'Obukulu obw'omu ggulu,
2 omuweereza w'ebitukuvu, era ow'eweema ey'amazima, Mukama gye yasimba, si muntu.
3 Kubanga buli kabona asinga obukulu alondebwa olw'omulimu ogw'okuwangayo ebirabo era ne ssaddaaka: kyekiva kimugwanira n'oyo okubeera n'ekintu eky'okuwaayo.
4 Kale singa yali ku nsi, teyandibadde kabona n'akatono, nga waliwo abawaayo ebirabo ng'amateeka bwe gali;
5 abaweereza eby'ekifaananyi n'ekisiikirize eky'ebyo eby'omu ggulu, nga Musa bwe yabuulirwa Katonda, bwe yali ng'agenda okukola eweema: kubanga ayogera nti Tolemanga kukola byonna ng'ekyokulabirako bwe kiri kye walagibwa ku lusozi.
6 Naye kaakano aweereddwa okuweereza okusinga okuwooma, era nga bw'ali omubaka w'endagaano esinga obulungi, kubanga yalagaanyizibwa olw'ebyasuubizibwa ebisinga obulungi.
7 Kuba endagaano eri ey'olubereberye singa teyaliiko kya kunenyezebwa, tewandinoonyezebbwa bbanga ery'ey'okubiri.
8 Kubanga bw'abanenya ayogera nti Laba, ennaku zijja, bw'ayogera Mukama, Bwe ndiragaana endagaano empya n'ennyumba ya Isiraeri era n'ennyumba ya Yuda;
9 Si ng'endagaano gye nnalagaana ne bajjajja baabwe Ku lunaku lwe nnabakwata ku mukono okubaggya mu nsi y'Emisiri: Kubanga abo tebaanywerera mu ndagaano yange, Nange ne mbaleka okubalaba, bw'ayogera Mukama.
10 Kubanga eno ye ndagaano gye ndiragaana n'ennyumba ya Isiraeri Oluvannyuma lw'ennaku ziri, bw'ayogera Mukama; Nditeeka amateeka gange mu magezi gaabwe, Era ne ku mutima gwabwe ndigawandiika; Nange nnaabeeranga Katonda gye bali, Nabo banaabeeranga bantu gye ndi:
11 So buli muntu tebaliyigiriza munne, Na buli muntu muganda we, ng'ayogera nti Manya Mukama: Kubanga bonna balimmanya, Okuva ku muto okutuuka ku mukulu mu bo.
12 Kubanga ndisaasira obutali butuukirivu bwabwe, N'ebibi byabwe siribijjukira nate.
13 Bw'ayogera nti Endagaano empya ey'olubereberye aba agikaddiyizza. Naye ekikulu era ekikaddiwa kiri kumpi n'okuggwaawo.


text:
Amosi Amos
Chapter 9
1 Nalaba Mukama ng'ayimiridde ku mabbali g'ekyoto: n'ayogera nti Kuba emitwe, emiryango gikankane: era bamenyeemenye ku mitwe gy'abo bonna; era nditta n'ekitala ow'enkomerero ku bo: tewaliba ku bo alidduka, so tewaliba ku bo aliwona n'omu.
2 Newakubadde nga basima okutuuka mu magombe, omukono gwange gulibaggyayo; era newakubadde nga balinnya okutuuka mu ggulu, ndibassa okubaggyayo.
3 Era newakubadde nga beekwekera ku ntikko ya Kalumeeri, ndikenneenya ne mbaggyayo; era newakubadde nga bakwekeddwa amaaso gange mu buziba bw'ennyanja wansi, ndiragirira eyo omusota ne gubaluma.
4 Era newakubadde nga bagenda mu busibe mu maaso g'abalabe baabwe, ndiragirira eyo ekitala ne kibatta: era nditeeka amaaso gange ku bo olw'okuleeta obubi so si bulungi.
5 Kubanga Mukama, Katonda ow'eggye, ye wuuyo akoma ku nsi n'esaanuuka, na bonna abagibeeramu baliwuubaala; era eritumbiirira ddala wamu nga Omugga; era erikka nate nga Omugga ogw'e Misiri;
6 ye wuuyo azimba amayu ge mu ggulu, era eyateekawo ebbanga lye ku ttaka; ayita amazzi ag'omu nnyanja n'agafuka ku maaso g'olunalu; Mukama lye linnya lye.
7 Mmwe temuli ng'abaana b'Abaesiyopya gye ndi, ai abaana ba Isiraeri? bw'ayogera Mukama. Saggya Isiraeri mu nsi y'e Misiri ne mbalinnyisa, ne nziya Abafirisuuti e Kafutoli, n'Abasuuli e Kiri?
8 Laba, amaaso ga Mukama Katonda gali ku bwakabaka obulina ebibi, era ndibuzikiriza okuva ku maaso g'ettaka; kyokka sirizikiririza ddala nnyumba ya Yakobo, bw'ayogera Mukama.
9 Kubanga, laba, ndiragira era ndiwewera ennyumba ya Isiraeri mu mawanga gonna, ng'eŋŋaano bw'ewewerwa mu lugali, naye tewaliba na kaweke na kamu akaligwa ku ttaka.
10 Abalina ebibi bonna ab'omu bantu bange balifa n'ekitala aboogera nti Obubi tebulitutuukako so tebulitukulembera.
11 Ku lunaku olwo ndisimba eweema ya Dawudi eyagwa, ne nziba ebituli byayo; era ndisimba ebibye ebyagwa, era ndigizimba nga mu nnaku ez'edda;
12 balyoke balye ekitundu kya Edomu ekifisseewo, n'amawanga gonna agatuumibwa erinnya lyange, bw'ayogera Mukama akola kino.
13 Laba, ennaku zijja, bw'ayogera Mukama, akabala lw'alituuka ku oyo akungula, n'oyo asamba ezabbibu lw'alituuka ku oyo asiga ensigo; n'ensozi ziritonnya omwenge omuwoomerevu, n'obusozi bwonna bulisaanuuka.
14 Era ndikomyawo obusibe bw'abantu bange Isiraeri, kale balizimba ebibuga ebyalekebwawo, ne babituulamu; era balisimba ensuku ez'emizabbibu, ne banywa omwenge gwamu; era balirima ennimiro, ne balya ebibala byamu.
15 Era ndibasimba ku nsi yaabwe, so tebalisimbulwa nate mu nsi gye mbawadde, bw'ayogera Mukama Katonda wo.


text:
Essuula 6
1 Kale tuleke okwogera ku bigambo eby'olubereberye ebya Kristo, tuyitirire okutuuka mu bukulu; obutateekawo mulundi gwa kubiri musingi, kwe kwenenya ebikolwa ebifu, n'okukkiriza eri Katonda,
2 okuyigiriza okw'okubatiza, n'okuteekako emikono, n'okuzuukira kw'abafu, n'omusango ogutaggwaawo.
3 Era bwe tunaakola bwe tutyo Katonda bw'anaayagala.
4 Kubanga abo abamala okwakirwa, ne balega ku kirabo eky'omu ggulu, ne bafuuka abassa ekimu mu Mwoyo Omutukuvu,
5 ne balega ku kigambo ekirungi ekya Katonda ne ku maanyi ag'emirembe egigenda okujja,
6 ne bagwa okubivaamu, tekiyinzika bo okubazza obuggya olw'okwenenya; nga beekomererera bokka omulundi ogw'okubiri Omwana wa Katonda, ne bamukwasa ensonyi mu lwatu.
7 Kubanga ensi enywa enkuba egitonnyako emirundi emingi, n'ebala enva ezibasaanira abo b'erimirwa, efuna omugabo gw'omukisa eri Katonda:
8 naye bw'ebala amaggwa ne ssere, tesiimibwa era eri kumpi n'okukolimirwa; enkomerero yaayo kwokebwa.
9 Naye, abaagalwa, twetegerezza ku mmwe ebigambo ebisinga ebyo obulungi era ebiri okumpi n'obulokozi, newakubadde nga twogedde bwe tutyo:
10 kubanga Katonda mutuukirivu tayinza kwerabira mulimu gwammwe n'okwagala kwe mwalaga eri erinnya lye, bwe mwaweereza abatukuvu, era mukyaweereza.
11 Era twagala nnyo buli muntu ku mmwe okulaganga obunyiikivu obwo olw'okwetegerereza ddala essuubi eryo okutuusa ku nkomerero:
12 mulemenga okubeera abagayaavu, naye abagoberera abo olw'okukkiriza n'okugumiikiriza abasikira ebyasuubizibwa.
13 Kubanga, Katonda bwe yasuubiza Ibulayimu, bwe watali gw'ayinza kulayira amusinga obukulu, ne yeerayira yekka
14 ng'ayogera nti Mazima okuwa omukisa nnaakuwanga omukisa, n'okwaza nnaakwazanga.
15 Bw'atyo bwe yamala okugumiikiriza n'aweebwa ekyasuubizibwa.
16 Kubanga abantu balayira asinga obukulu: ne mu mpaka zaabwe zonna ekirayiro kye kisalawo okukakasa.
17 Katonda kyeyava ateeka wakati ekirayiro, ng'ayagala okubooleseza ddala ennyo abasika ab'ekyasuubizibwa okuteesa kwe bwe kutajjulukuka:
18 olw'ebigambo ebibiri ebitajjulukuka, Katonda by'atayinza kulimbiramu, tulyoke tubeerenga n'ekitugumya ekinywevu ffe abadduka okunoonya ekyekwekero okunyweza essuubi eryateekebwa mu maaso gaffe;
19 lye tulina ng'essika ery'obulamu, essuubi eritabuusibwabuusibwa era erinywevu era eriyingira munda w'eggigi.
20 Yesu mwe yayingira omukulembeze ku lwaffe, bwe yafuuka kabona asinga obukulu emirembe gyonna ng'engeri ya Merukizeddeeki bw'eri.


text:
Zekkaliya Zechariah
Chapter 10
1 Musabe Mukama enkuba mu biro ebya ddumbi, Mukama akola ebimyansa; naye alibawa empandaggirize, buli muntu omuddo mu ttale.
2 Kubanga amayembe googedde ebitaliimu n'abalaguzi balabye obulimba; ne boogera ebirooto eby'obulimba, ne basanyusiza bwereere; kyebava bazuŋŋana ng'endiga; babonaabona kubanga tewali musumba.
3 Obusungu bwange buyimuse ku basumba, era ndibonereza embuzi ennume; kubanga Mukama w'eggye akyalidde ekisibo kye; ye nnyumba ya Yuda, era alibafuula ng'embalaasi ye ennungi ku lutalo.
4 Eri ye erivaayo ejjinja ery'oku nsonda, era eri ye enninga, era eri ye buli mukamuzi waamu.
5 Nabo baliba ng'abazira abalinnyirira abalabe baabwe mu bitoomi eby'omu nguudo ku lutalo; nabo balirwana kubanga Mukama ali wamu nabo: n'abo abeebagala embalaasi baliswala.
6 Nange ndiwa amaanyi ennyumba ya Yusufu, nange ndibakomyawo kubanga mbasaasidde; nabo baliba nga bwe bandibadde singa saabagoba; kubanga nze Mukama Katonda waabwe, nange ndibawulira.
7 N'aba Efulayimu balibeera ng'omuzira, n'omutima gwabwe gulisanyuka ng'asanyukira omwenge weewaawo, abaana baabwe balikiraba balisanyuka; omutima gwabwe gulisanyukira Mukama.
8 Ndibayitiriza ndibakuŋŋaanya; kubanga mbanunudde; era balyala nga bwe baayala.
9 Nange ndibasiga mu mawanga, era balinjijukira nga bayima mu nsi ez'ewala; era baliba balamu n'abaana baabwe, era balikomawo.
10 Nange ndibaggya mu nsi ya Misiri, ndibakuŋŋaanya nga mbaggya mu Bwasuli; era ndibatuusa mu nsi ya Gireyaadi ne Lebanooni; so tewalibalabikira bbanga.
11 Naye aliyita mu nnyanja ey'okubonaabona, alikuba amayengo mu nnyanja, n'obuziba bwonna obwa Kiyira bulikalira; n'ekyejo eky'Obwasuli kirikkakkanyizibwa, n'omuggo gwa kabaka w'e Misiri gulimuggibwako.
12 Nange ndibassaamu amaanyi mu Mukama; nabo balitambulatambula mu linnya lye, bw'ayogera Mukama.


text:
Swiiden
Swiiden nsi mu Bulaaya mu Skandinaavia, bukiikakkono kya Denimaaka, ebuvanjuba Finilandi, ebugwanjuba Noowe Obunen Swiiden yeekana 449 964 km² era ye yookusatu mu Bulaaya. Mu Skandinaavia yeesinza abantu (awamu obukadde mwenda)
Ebyaafayo[kyusa | edit source]
Ku myaaka 800-900 Swiiden yasulwaamu abantu abaayitibwanga ba vaiking. Ba vaiking baalinga basuubuzi naye nga mukusiinga balwaanyi ante anga babbi. Eddiini ya Christo yatuuka e Swiiden bu biseera bya ba vaiking naye yataandika okuba eyaamanyi mu buseera by'omwaaka 1100. Mu mwaaka 1200 abaswiidi baatandika okuva Finlandi. Mu lutalo lwa Finlandi Rwasha yawaaba Finlandi okuva ku Swiiden.
Obufuzi[kyusa | edit source]
Swiiden bwakabaka era omukuleembese waayo ye kabaka. Kaakano kabaka ariko ye kabaka Kaarle XVI Kustaa. Mu bufuzi kabaka talina buyiinza. Paalamenti ne katikkiro (prai minista) beebayisa amateeka.


text:
Mbazzi
Ekyalo Mbazzi[kyusa | edit source]
Kisangibwa mu Ggombolola ye Muduuma, mu disitulikiti ye Mpigi. Okutuukayo, okwata oluguudo lwe Mityana olupya okuva e Kampala, n'okyamira e Kwata/Nkambo, olwo n'okwata ku kkono. Awo n'ogenda ppaka e Mbazzi. Waliwo kilomita 36 okuva e Kampala. Mbazzi erina abatuuze abasukka mu 1000. Abantu b'e Mbazzi balimi era balunzi. Balima kasooli, lumonde, muwogo, ebijanjaalo, enva endiirwa, ebitooke n'ebirala. Ate balunda ente, embizzi, enkoko n'ebirala.
Obulimi Bugagga[kyusa | edit source]
Nga Uganda kati eweza kumpi abantu miliyooni 35, Abantu bonna balina okulya n'okunywa. Eryo tteeka. Ensangi zino, ensimbi ziri mu bya bulimi-Okulima n'okulunda! Byonna bigendera wamu, olwo ne biyambagana. Ensolo zigimusa ennimiro, olwo ebimera ne byeyagala. Wabula okufuna mu bulunzi n'obulimi,oteekeddwa okubala ennyo buli ssente yonna gy'oteekamu. Obulimi olina okugifuula bizinensi ye nnyini. Omulimi w'omulembe guno asaana okubeera omukugu mu byakola. Obukugu buno bufunika oluvanyuma lwokuddingana ebyo byokola mu butuufu bwabyo. Omulimi ateekeddwa okuba omumaliririvu. Okumanya tekukoma. Mu bulimi,olina okufunayo bye wesibako. Tosobola kukola buli kimu. Olina okufuna wossa essira. Byolima ne byolunda biteekwa okuba ku mutindo. Anti ebirungi, buli omu abiyaayanira. Wateekwa okubaawo enkolagana ne balimi bano,olwo ne muwangana amagezi. Ku mulembe guno, anagaggawala yoyo analima era n'alunda.
Wikipedia mu Kyalo e Mbazzi-Ddala kisoboka[kyusa | edit source]
Ku mulembe guno ogwa Yintaneti, ensi yafuuka kyalo kimu. Omuntu asobolera ddala okukola ebintu bingi nga yeyambisa emikutu gya yintaneti egy'enjawulo ng'asinzira wonna waali mu nsi yonna. Mu kunoonya amagezi, ffenna twenkana anti tubeera bayizi. Na bwe kityo, oba oli mu kibuga oba mu kyalo, kasita obeera ku Yintaneti,osobola okugyeyambisa okukuguka mu ebyo byoyagala. E Mbazzi, twagala tutandikeyo pulojekiti nga Bannakyalo nabo basobola okweyambisa Yintanenti okwekulakulanya mu byobulimi, mu byobulamu ate ne mu byenfuna. Bannambazzi bajja kusomesebwa okukozesa Kompyuta ate naddala mu nkulakulana yaabwe.Olwo bagenda kutandika okuwanyisiganya enkola ezisinga okuba ennungi mu bintu ebyenjawulo. Waliwo ekizimbe ekyaweereddwayo okusobola okubeera ekungaaniro lya Bannambazzi. Kati ekyetaagisa kwe kufuna Kompyuta wamu n'ebirala ebikozesebwa. Tusuubira okukozesa amasanyalaze g'enjuba. Tugenda kukola bino byonna nga tuyita mu kibiina kyaffe eky'Abalimi b'e Mbazzi.
Twagala tukozese olulimi oluganda kuba ffenna tulutegeera bulungi. Abantu ab'enjawulo bajja kuwandiikanga ku nsonga ezo waggulu mu ngeri y'okuwanyisiganya ebirowoozo. Bino bigenda kusinga kwesigamizibwa ku nkola ezigezeseddwaako mu kyalo. Oli asobola n'okuwandiika ku ebyo bye yalabako oba bye yasomako.


text:
Wikipedia talk:Community Portal
WIKIPEDIA MU KYALO E MBAZZI---DDALA KISOBOKA!!!!!!![kyusa | edit source]
Ku mulembe guno ogwa Yintaneti, ensi yafuuka kyalo kimu. Omuntu asobolera ddala okukola ebintu bingi nga yeyambisa emikutu gya yintaneti egy'enjawulo ng'asinzira wonna waali mu nsi yonna. Mu kunoonya amagezi, ffenna twenkana anti tubeera bayizi. Na bwe kityo, oba oli mu kibuga oba mu kyalo, kasita obeera ku Yintaneti,osobola okugyeyambisa okukuguka mu ebyo byoyagala. E Mbazzi, twagala tutandikeyo pulojekiti nga Bannakyalo nabo basobola okweyambisa Yintanenti okwekulakulanya mu byobulimi, mu byobulamu ate ne mu byenfuna. Bannambazzi bajja kusomesebwa okukozesa Kompyuta ate naddala mu nkulakulana yaabwe.Olwo bagenda kutandika okuwanyisiganya enkola ezisinga okuba ennungi mu bintu ebyenjawulo. Waliwo ekizimbe ekyaweereddwayo okusobola okubeera ekungaaniro lya Bannambazzi. Kati ekyetaagisa kwe kufuna Kompyuta wamu n'ebirala ebikozesebwa. Tusuubira okukozesa amasanyalaze g'enjuba. Tugenda kukola bino byonna nga tuyita mu kibiina kyaffe eky'Abalimi b'e MBAZZI. Twagala tukozese olulimi oluganda kuba ffenna tulutegeera bulungi. Abantu ab'enjawulo bajja kuwandiikanga ku nsonga ezo waggulu mu ngeri y'okuwanyisiganya ebirowoozo . Bino bigenda kusinga kwesigamizibwa ku nkola ezigezeseddwaako mu kyalo.Oli asobola n'okuwandiika ku ebyo bye yalabako oba bye yasomako.


text:
Essuula 4
1 Naye njogera nti omusika ng'akyali muto tayawulwa na muddu n'akatono, newakubadde nga ye mukama wa byonna;
2 naye afugibwa abasigire n'abawanika okutuusa entuuko kitaawe ze yalagira edda.
3 Bwe tutyo naffe, bwe twabanga abato, twabanga baddu nga tufugibwa eby'olubereberye eby'omu nsi:
4 naye okutuukirira kw'ebiro bwe kwatuuka, Katonda n'atuma Omwana we eyazaalibwa omukazi, eyazaalibwa ng'afugibwa amateeka,
5 alyoke abanunule abaafugibwa amateeka, tulyoke tuweebwe okufuuka abaana.
6 Era kubanga muli baana, Katonda yatuma Omwoyo gw'Omwana we mu mitima gyaffe; ng'akaaba nti Aba, Kitaffe.
7 Bwe kityo naawe tokyali muddu, naye mwana; oba ng'oli mwana, era oli musika ku bwa Katonda.
8 Naye mu nnaku ziri bwe mutaamanyanga Katonda, mwabanga baddu ba bali abatali bakatonda mu buwangwa:
9 naye kaakano bwe mutegedde Katonda, oba ekisinga bwe mutegeddwa Katonda, mukyuka mutya ennyuma mu bigambo eby'olubereberye ebitalina maanyi ebinafu, ate bye mwagala okufugibwa omulundi ogw'okubiri?
10 Mukwata ennaku n'emyezi n'ebiro n'emyaka.
11 Mbakeŋŋentererwa okutegana kwange gye muli okuba okw'obwereere.
12 Mubeere nga nze, kubanga nange ndi nga mmwe, ab'oluganda mbeegayiridde. Temunnyonoonanga:
13 naye mumanyi ng'olw'obunafu bw'omubiri nnababuulira enjiri omulundi ogw'olubereberye:
14 era okukemebwa kwammwe okw'omu mubiri gwange temwakunyooma so temwakulondoola, naye mwanzikiriza nga malayika owa Katonda, nga Kristo Yesu.
15 Kale okwetenda kwammwe kuli luuyi wa? kubanga ndi mujulirwa wammwe nti, singa kyali kiyinzika, mwandiggyeemu amaaso gammwe ne mugawa nze.
16 Kale nfuuse mulabe wammwe nga mbabuulira amazima?
17 Beegonza gye muli naye si bulungi; naye kye baagala kwe kubaggalira ebweru, mmwe mulyoke mwegonzenga gye bali:
18 Naye kirungi abantu okwegonzanga mu bulungi ennaku zonna, naye si nze lwe mbeera nammwe lwokka.
19 Abaana bange abato, abannuma nate okutuusa Kristo lw'alibumbibwa mu mmwe,
20 era nnandyagadde okubeera nammwe kaakano, n'okuwaanyisa eddoboozi lyange, kubanga mbuusabuusa olw'ebigambo byammwe.
21 Mumbuulire mmwe abaagala okufugibwa amateeka, temuwulira mateeka?
22 Kubanga kyawandiikibwa nti Ibulayimu yalina abaana babiri, omu wa muzaana, omu wa wa ddembe.
23 Naye ow'omuzaana yazaalibwa lwa mubiri; naye ow'ow'eddembe lwa kusuubiza.
24 Ebyo bya lugero: kubanga abakazi abo ze ndagaano bbiri; emu eva ku lusozi Sinaayi, ezaala olw'obuddu, eyo ye Agali.
25 Agali oyo lwe lusozi Sinaayi, oluli mu Buwalabu, era yenkanankana ne Yerusaalemi ekya kaakano: kubanga muddu wamu n'abaana be.
26 Naye Yerusaalemi eky'omu ggulu kye ky'eddembe, ye nnyaffe.
27 Kubanga kyawandiikibwa nti Sanyuka, omugumba atazaala; Baguka okwogerera waggulu, atalumwa: Kubanga abaana b'oyo eyalekebwayo bangi okusinga ab'oyo alina omusajja:
28 Naye ffe, ab'oluganda, tuli baana ba kusuubiza nga Isaaka bwe yali.
29 Naye nga mu biro biri eyazaalibwa olw'omubiri nga bwe yayigganya eyazaalibwa olw'Omwoyo, bwe kityo ne kaakano.
30 Naye ebyawandiikibwa byogera bitya? nti Goba omuzaana n'omwana we: kubanga omwana w’omuzaana talisikira wamu n'omwana w'ow'eddembe.
31 Kale, ab'oluganda, ffe tetuli ba muzaana, naye ba wa ddembe.


text:
2 Samwiri 2 Samuel
Chapter 11
1 Awo olwatuuka omwaka bwe gwatuukirira mu kiseera bakabaka mwe batabaalira, Dawudi n'atuma Yowaabu n'abaddu be awamu naye ne Isiraeri yenna; ne bazikiriza abaana ba Amoni ne bazingiza Labba. Naye Dawudi n'asigala e Yerusaalemi.
2 Awo olwatuuka akawungeezi Dawudi n'agolokoka n'ava ku kitanda kye n'atambula waggulu ku nnyumba ya kabaka: era ng'ayima ku nnyumba n'alaba omukazi ng'anaaba; era omukazi yali mulungi nnyo okutunuulira.
3 Awo Dawudi n'atuma n'abuuza omukazi bw'ali. Ne wabaawo eyayogera nti Oyo si Basuseba muwala wa Eriyaamu, mukazi wa Uliya Omukiiti?
4 Awo Dawudi n'atuma ababaka n'amutwala; n'ayingira gy'ali n'asula naye; (kubanga yali alongoosebwa obutali bulongoofu bwe;) omukazi n'addayo mu nuyumba ye.
5 Omukazi n'aba olubuuto; n'atuma n'abuulira Dawudi n'ayogera nti Ndi lubuto.
6 Dawudi n'atumira Yowaabu nti Mpeereza Uliya Omukiiti. Yowaabu n'aweereza Uliya eri Dawudi.
7 Awo Uliya bwe yajja gy'ali, Dawudi n'amubuuza Yowaabu bwe yali n'abantu bwe baali n'olutalo bwe lwali.
8 Dawudi n'agamba Uliya nti Serengeta mu nnyumba yo onaabe ebigere. Uliya n'ava mu nnyumba ya kabaka, ne wamugoberera omuwumbo (gw'emmere) oguvudde eri kabaka.
9 Naye Uliya n'asula ku mulyango gw'ennyumba ya kabaka wamu n'abaddu bonna aba mukama we, n'ataserengeta mu nnyumba ye.
10 Awo bwe baamubuulira Dawudi nti Uliya teyaserengese mu nnyumba ye, Dawudi n'agamba Uliya nti Tovudde mu lugendo? kiki ekyakulobedde okuserengeta mu nnyumba yo?
11 Uliya n'agamba Dawudi nti Essanduuko ne Isiraeri ne Yuda basula mu nsiisira; ne mukama wange Yowaabu n'abaddu ba mukama wange basiisidde ku ttale mu bbanga; nze nno naagenda mu nnyumba yange okulya n'okunywa n'okusula ne mukazi wange? nga bw'oli omulamu n'emmeeme yo nga bw'eri ennamu sijja kukola kigambo ekyo.
12 Awo Dawudi n'agamba Uliya nti Mala wano n'olwa leero, enkya nkusindike. Awo Uliya n'amala olunaku olwo n'olw'enkya mu Yerusaalemi.
13 Awo Dawudi bwe yamuyita n'alya n'anywera mu maaso ge; n'amutamiiza: awo akawungeezi n'afuluma okusula ku kitanda kye wamu n'abaddu ba mukama we, naye n'ataserengeta mu nnyumba ye.
14 Awo olwatuuka enkya Dawudi n'awandiikira Yowaabu ebbaluwa, n'agiweerereza mu mukono gwa Uliya.
15 N'awandiika mu bbaluwa nti Muteeke Uliya mu maaso awali olutalo olw'amaanyi; mumwabulire, balyoke bamufumite afe:
16 Awo olwatuuka Yowaabu bwe yekkaanya ekibuga, n'awa Uliya ekifo we yamanya nga we wali abazira.
17 Abasajja ab'omu kibuga ne bafuluma ne balwana ne Yowaabu: awo ku bantu ne kufaako abamu, ku baddu ba Dawudi; Uliya Omukiiti naye n'afa.
18 Awo Yowaabu n'atuma n'abuulira Dawudi eby'olutalo byonna;
19 n'akuutira omubaka ng'ayogera nti Bw'oliba ng'omaze okubuulira kabaka eby'olutalo byonna,
20 awo alunaatuuka kabaka bw'anaasunguwala, n'akugamba nti Kiki ekyabasembeza bwe mutyo okumpi: n'ekibuga okulwana? temwamanya nga baliyima ku bbugwe okulasa:
21 ani eyatta Abimereki mutabani wa Yerubbesesi? omukazi teyamukasukako enso ng'ayima ku bbugwe n'afiira e Sebezi? kiki ekyabasembeza bwe mutyo okumpi ne bbugwe? awo onooyogera nti N'omuddu wo Uliya Omukiiti naye afudde.
22 Awo omubaka n'agenda n'ajja n'ategeeza Dawudi byonna Yowaabu bye yamutuma.
23 Omubaka n'agamba Dawudi nti Abasajja baatuyiwako amaanyi ne batulumba ebweru mu bbanga, ne tufunvubira nabo okutuusa awayingirirwa mu mulyango.
24 Abalasi ne balasa abaddu bo nga bayima ku bbugwe; era ku baddu ba kabaka kufuddeko abamu, n'omuddu wo Uliya Omukiiti naye afudde.
25 Awo Dawudi n'agamba omubaka nti Bw'otyo bw'oba ogamba Yowaabu nti Ekigambo ekyo kireme okukunyiiza, kubanga ekitala kirya nga kyenkanya omuntu ne munne: weeyongere okunyweza olutalo lwo okulwana n'ekibuga okimenye: era omugumyanga omwoyo.
26 Awo muka Uliya bwe yawulira bba ng'afudde n'akungubagira bba we.
27 Awo bwe yamala okwabya olumbe, Dawudi n'atuma n'amuleeta ewuwe, n'aba mukazi we n'amuzaalira omwana ow'obulenzi. Naye ekigambo Dawudi kye yakola ne kinyiiza Mukama.


text:
1 Samwiri 1 Samuel
Chapter 4
1 Ekigambo kya Samwiri ne kijjira Israeri yenna. Awo Abaisiraeri ne batabaala okulwana n'Abafirisuuti ne basiisira ku bbali lya Ebenezeri: Abafirisuuti ne basiisira mu Afeki.
2 Abafirisuuti ne basimba ennyiriri okulwana n'Abaisiraeri: awo bwe baatuukaganako, Isiraeri n'akubibwa mu maaso g'Abafirisuuti: ne battira awo ku ggye lyabwe abasajja ng'enkumi nnya.
3 Awo abantu bwe baatuuka mu lusiisira, abakadde ba Isiraeri ne boogera nti Mukama atukubidde ki leero mu maaso g'Abafirisuuti? Tukime essanduuko ey'endagaano ya Mukama nga tugiggya mu Siiro tugireete we tuli, etuuke mu ffe etulokole mu mukono gw'abalabe baffe.
4 Awo abantu ne batuma e Siiro, ne baggyayo essanduuko ey'endagaano ya Mukama ow'eggye, atuula ku bakerubi: ne batabani ba Eri bombi Kofuni ne Finekaasi baali eyo awali essanduuko ey'endagaano ya Katonda.
5 Awo essanduuko ey'endagaano ya Mukama bwe yatuuka mu lusiisira, Abaisiraeri bonna ne boogerera waggulu n'eddoboozi ddene n'okuwuuma ensi n’ewuumira ddala.
6 Awo Abafirisuuti bwe baawulira eddoboozi ery'okwogerera waggulu, ne boogera nti Eddoboozi eryo lye boogerera waggulu ennyo mu lusiisira lw'Abaebbulaniya amakulu gaalyo ki? Ne bategeera ng'essanduuko ya Mukama etuuse mu lusiisira.
7 Awo Abafirisuuti ne batya kubanga baayogera nti Katonda atuuse mu lusiisira. Ne boogera nti Zitusanze! kubanga obw'edda tewabangawo kigambo ekifaanana bwe kityo.
8 Zitusanze! ani alitulokola mu mukono gwa bakatonda abo ab'amaanyi? Be bakatonda abo abaabonyezabonyeza Abamisiri mu ddungu n'ebibonoobono ebitali bimu.
9 Muddeemu amaanyi, mwerage obusajja, mmwe Abafirisuuti, muleme okuba abaddu b'Abaebbulaniya, nga bo bwe baabanga abammwe: mwerage obusajja, mulwane.
10 Awo Abafirisuuti ne balwana, Isiraeri n'akubibwa, ne baddukira buli muntu mu weema ye: ne waba olutta lunene nnyo; kubanga ku Baisiraeri ne kugwa abasajja abatambula n'ebigere obukumi busatu.
11 Ssanduuko ya Mukama n’enyagibwa; batabani ba Eri bombi Kofuni ne Finekaasi ne battibwa.
12 Omusajja wa Benyamini n’ava mu ggye n'adduka n'atuuka e Siiro ku lunaku olwo, engoye ze nga ziyulise n'ettaka nga liri ku mutwe gwe.
13 Awo bwe yajja, laba, Eri ng'atudde ku ntebe ye ku mabbali g'ekkubo ng'atunuulira: kubanga omutima gwe gwali gukankanira sanduuko ya Katonda. Awo omusajja bwe yatuuka mu kibuga n'akibuulira, ekibuga kyonna ne kyogerera waggulu.
14 Awo Eri bwe yawulira eddoboozi ery'okwogerera waggulu, n'ayogera nti Eddoboozi ery'oluyoogaano luno amakulu gaalyo ki? Omusajja n'ayanguwa n'ajja n'abuulira Eri.
15 Era Eri yali nga yaakamaze emyaka kyenda mu munaana; n'amaaso ge gaali gayimbadde n'atayinza kulaba.
16 Omusajja n'agamba Eri nti Nze nzuuyo eyavudde mu ggye, ne nziruka leero okuva mu ggye. N'ayogera nti Byali bitya, mwana wange?
17 Awo oyo eyaleeta ebigambo n'addamu n'ayogera nti Abaisiraeri badduse mu maaso g'Abafirisuuti, era wabaddewo olutta olunene mu bantu, era ne batabani bo bombi Kofuni ne Finekaasi bafudde, ne ssanduuko ya Katonda enyagiddwa.
18 Awo olwatuuka bwe yayogera ku ssanduuko ya Katonda, n'agwa bugazi okuva ku ntebe ye ku mabbali g'omulyango, obulago bwe ne bukutukako n'afa: kubanga yali mukadde n'obuzito muzito. Era yali alamulidde Isiraeri emyaka ana.
19 Awo muka mwana we, mukazi wa Finekaasi, yali lubuto ng'alitera okuzaala: awo bwe yawulira ebigambo nga ssanduuko ya Katonda enyagiddwa, era nga ssezaala we ne bba bafudde, n'akutama n'azaala: kubanga obulumi bwe bwamutuukako.
20 Awo ng'anaatera okufa abakazi abaayimirira wali ne bamugamba nti Totya; kubanga ozadde omwana wa bulenzi. Naye n'ataddamu so teyassaayo mwoyo.
21 N'atuuma omwana Ikabodi ng'ayogera nti Ekitiibwa kivudde ku Isiraeri: kubanga ssanduuko ya Katonda enyagiddwa, ne kulwa ssezaala we ne bba
22 N'ayogera nti Ekitiibwa kivudde ku Isiraeri; kubanga ssanduuko ya Katonda enyagiddwa.


text:
Okuva - Exodus
Essuula 4
1 Musa n'addamu n'ayogera nti Naye, laba, tebalinzikiriza so tebaliwulira ddoboozi lyange: kubanga balyogera nti Mukama teyakulabikira.
2 Mukama n'amugamba nti Kiki ekiri mu mukono gwo? N'ayogera nti Muggo.
3 N'ayogera nti Gusuule wansi. N'agusuula wansi, ne gufuuka omusota: Musa n'adduka mu maaso gaagwo.
4 Mukama n'agamba Musa nti Golola omukono gwo, ogukwate akawuuwo: (n'agolola omukono gwe, n'agukwata, ne gufuuka omuggo mu mukono gwe:)
5 Balyoke bakkirize nti Mukama Katonda wa bajjajja baabwe, Katonda wa Ibulayimu, Katonda wa Isaaka, era Katonda wa Yakobo, nti akulabikidde.
6 Mukama n'amugamba nate nti Teeka omukono mu kifuba kyo. N'ateeka omukono gwe mu kifuba kye: bwe yaguggyaamu, laba, omukono gwe nga gulina ebigenge ng'omuzira.
7 N'ayogera nti Guzze omukono gwo mu kifuba kyo. (N'aguzza omukono gwe mu kifuba kye; bwe yaguggya mu kifuba kye, laba, nga gufuuse ng'omubiri (gwonna).
8 Awo olulituuka bwe batalikukkiriza era bwe bataliwulira ddoboozi lya kabonero ak'olubereberye, balikkiriza eddoboozi ery'akabonero ak'okubiri.
9 Awo bwe batalikkiriza bubonero buno bwombiriri era bwe bataliwulira ddoboozi lyo, olisena ku mazzi g'omugga n'ofuka ku lukalu: amazzi g'olisena mu mugga galifuuka omusaayi ku lukalu.
10 Musa n'agamba Mukama nti Ai Mukama, nze siri muntu wa bigambo okuva ddi na ddi, newakubadde okuva lw'oyogedde n'omuddu wo: kubanga soogera mangu, n'olulimi lwange luzito.
11 Mukama n'amugamba nti Ani eyakola akamwa k'omuntu? Oba ani akola kasiru oba omuzibe w'amatu oba atunula oba muzibe w'amaaso? Si nze Mukama?
12 Kale, kaakano genda, nange ndibeera wamu n'akamwa ko, ndikuyigiriza by'olyogera.
13 N'ayogera nti Ai Mukama, tuma nno, nkwegayiridde, mu mukono gw'oyo gw'oyagala okutuma.
14 Obusungu bwa Mukama ne bubuubuukira Musa, n'ayogera nti Alooni Omuleevi muganda wo taliiwo? Mmanyi nti ayinza okwogera obulungi. Era, laba, ajja okukusisinkana: bw'alikulaba, alisanyuka mu mutima gwe.
15 Naawe olimugamba, era oliteeka ebigambo mu kamwa ke: nange ndibeera wamu n'akamwa ko, n'akamwa ke, ndibayigiriza bye mulikola.
16 Naye alibeera mutegeeza wo eri abantu: awo alikubeerera kamwa, naawe olimubeerera nga Katonda.
17 Naawe olitwala omuggo guno mu mukono gwo, gw'olikoza obubonero.
18 Musa n’agenda n'addayo eri Yesero mukoddomi we, n'amugamba nti Ka ŋŋende, nkwegayiridde, nzireyo eri baganda bange abali mu Misiri, ndabe nga bakyali balamu. Yesero n'agamba Musa nti Genda n'emirembe.
19 Mukama n'agamba Musa mu Midiyaani nti Genda, oddeyo mu Misiri: kubanga abantu bonna abaali bakunoonya obulamu bwo bafudde.
20 Musa n'atwala mukazi we n'abaana be, n'abeebagaza ku ndogoyi, n'addayo mu nsi y'e Misiri: Musa n'atwala omuggo gwa Katonda mu mukono gwe.
21 Mukama n'agamba Musa nti Bw'oliddayo mu Misiri, tolemanga kukola mu maaso ga Falaawo amagero gonna ge nteese mu mukono gwo: naye ndikakanyaza omutima gwe, talibaleka abantu okugenda.
22 Naawe oligamba Falaawo nti Bw'ati bw'ayogera Mukama nti Isiraeri ye mwana wange, omubereberye wange:
23 nange nkugambye nti Leka omwana wange ampeereze; naawe ogaanyi okumuleka: laba, nditta omwana wo, omubereberye wo.
24 Awo (bwe baali nga bakyali) mu kkubo mu kisulo, Mukama n'amusisinkana n'ayagala okumutta.
25 Awo Zipola n'atwala ejjinja ly'obwogi, n'asalako ekikuta ky'omwana we, n'akisuula ku bigerebye; n'ayogera nti Oli baze wa musaayi era omwami w'obugole bw'omusaayi.
26 N'amuleka. N'alyoka ayogera nti Oli baze wa musaayi olw'okukomola.
27 Mukama n'agamba Alooni nti Genda mu ddungu omusisinkane Musa. N'agenda n'amulaba ku lusozi lwa Katonda, n'amunywegera.
28 Musa n'agamba Alooni ebigambo byonna ebya Mukama bye yamutuma, n'obubonero bwonna bwe yamulagira.
29 Musa ne Alooni ne bagenda ne bakuŋŋaanya abakadde bonna ab'abaana ba Isiraeri:
30 Alooni n'ayogera ebigambo byonna Mukama bye yamugamba Musa, n'akola obubonero mu maaso g'abantu.
31 Abantu ne bakkiriza: bwe baawulira nti Mukama yabajjira abaana ba Isiraeri n'alaba okubonaabona kwabwe, ne bavuunama emitwe gyabwe, ne basinza.


text:
BYA MUSASI WAFFE
EKIFO KCCA kye yateekawo okutumbula ennima ey’omulembe mu Kampala kitumbudde obulamu bw’abantu abamu era bayise abalala abasobola naddala Bannakampala bakyeyunire okusinga okulekera abava e bunaayira okubatwalako omukisa.
Ekifo kino ekyaggudduwo ku ntandikwa y’omwaka guno kisangibwa Kyanja mu munisipaali y’e Nakawa era abakulira KCCA baategeezezza nti batendekerawo abantu ennima ey’omulembe nga kati abantu 1,450 be baakagendayo okulambula n’okusoma.
Akulira KCCA, Jeniffer Musisi ng'alaga ennyaanya ezirimibwa mu nnimiro za KCCA ezisingabwa e Kyanja
Kuliko ekifo awalimirwa enva endiirwa omuntu z’asobola okuyiga okulima n’azeerimira awaka, okutegeka ekifo woosobola okufukirira ebirime n’olima ennyaanya n’ebirungo by'enva ebirala nga kaamulaliri atakaawa n’enva endiirwa endala.
Bakuwa ekyokulabirako ku ngeri gy’oyinza okutegekamu akalimiro akatono mu ffumbiro ebigenda okutendekebwa abalimi ababeera mu bifo ebifunda.
Okutendekebwa kuno baaniriza abantu okuva mu nsonda zonna n’ebweru wa Kampala.
Omuntu asobola okujja nga ssekinnoomu oba ekibinja era muno mweyolekeddemu abantu abavudde e Soroti, Mbale, Mukono ne Wakiso.
Akulira KCCA, Jeniffer Musisi ng'alaga ennyaanya ezirimibwa mu nnimiro za KCCA ezisingabwa e Kyanja


text:
1 Samwiri 1 Samuel
Chapter 3
1 Awo omwana Samwiri n'aweererezanga Mukama mu maaso ga Eri. N'ekigambo kya Mukama kyali kya muwendo mungi mu nnaku ezo; tewaabaagawo kwolesebwa kwa lwatu.
2 Awo olwatuuka mu biro ebyo, Eri ng'agalamidde mu kifo kye, (n’amaaso ge gaali gatanudde okuyimbaala n'atayinza kulaba,)
3 n'ettabaaza ya Katonda nga tennazikira, ne Samwiri ng'agalamidde okwebaka mu yeekaalu ya Mukama omwali ssanduuko ya Katonda;
4 awo Mukama n'ayita Samwiri: n'ayogera nti Nze nzuuno.
5 N'addukana mbiro n'ajja eri Eri n'ayogera nti Nze nzuuno; kubanga ompise. N'ayogera nti Sikuyise; galamira nate. N'agenda, n'agalamira.
6 Mukama n'amuyita nate olw'okubiri nti Samwiri. Samwiri n’agolokoka n'agenda eri Eri n'ayogera nti Nze nzuuno; kubanga ompise. N'addamu nti Sikuyise, mwana wange; galamira nate.
7 Era Samwiri yali tannamanya Mukama, so n'ekigambo kya Mukama kyali tekinnamubikkulirwa.
8 Mukama n'ayita Samwiri nate omulundi ogw'okusatu. N'agolokoka n'agenda eri Eri n'ayogera nti Nze nzuuno; kubanga ompise. Awo Eri n'ategeera nga Mukama ye ayise omwana.
9 Eri kyeyava agamba Samwiri nti Genda ogalamire: awo olunaatuuka, bw'anaaba ng'akuyise, n'oyogera nti Yogera, Mukama wange; kubanga omuddu wo awulira. Awo Samwiri n’agenda n'agalamira mu kifo kye.
10 Mukama n'ajja n'ayimirira n'ayita ng'olulala nti Samwiri, Samwiri. Awo Samwiri n'ayogera nti Yogera; kubanga omuddu wo awulira.
11 Mukama n'agamba Samwiri nti Laba, ndikola ekigambo mu Isiraeri ekiryamiriza amatu gombi aga buli muntu alikiwulira.
12 Ku lunaku olwo ndituukiriza ku Eri byonna bye nnaakayogera ku nnyumba ye, okuva ku lubereberye okutuusa ku nkomeraro.
13 Kubanga namugamba nga ndisalira ennyumba ye omusango ogw'ennaku zonna, olw'obutali butuukirivu bwe yamanya, kubanga batabani be beereetako ekikolimo, ye n'atabaziyiza.
14 Kyenvudde ndayirira ennyumba ya Eri ng'obutali butuukirivu obw'ennyumba ya Eri tebugenda kulongoosebwa na ssaddaaka newakubadde ebiweebwayo ennaku zonna.
15 Samwiri n'agalamira n'akeesa obudde, n'alyoka aggulawo enzigi z'ennyumba ya Mukama. Samwiri n'atya okubuulira Eri bye yayolesebwa.
16 Awo Eri n'ayita Samwiri n'ayogera nti Samwiri, mwana wange. N'ayogera nti Nze nzuuno.
17 N'ayogera nti Kigambo ki Mukama ky'akugambye? nkwegayiridde, tokinkisa: Katonda akukole bw'atyo n'okukirawo, bw'ononkisa ekigambo kyonna ku ebyo byonna by'akugambye.
18 Awo Samwiri n'amubuulira buli kigambo n'atamukisa kigambo kyonna. N'ayogera nti Ye Mukama: akole nga bw'asiima.
19 Samwiri n'akula, Mukama n'aba naye, n'ataganya bigambo bye kugwa wansi na kimu.
20 Abaisiraeri bonna okuva eri Ddaani okutuuka e Beeruseba ne bamanya nga Samwiri ateekeddwawo okuba nnabbi wa Mukama.
21 Mukama n'alabikira nate mu Siiro: kubanga Mukama yeebikkulira Samwiri mu Siiro n'ekigambo kya Mukama.